qundao/data-zh-poetry huggingface dataset:
真州荣园·其二
作者：施闰章
朝代：明
体裁：五言律诗

岁月为园尽，天然事事工。亭台入云表，户牖绝雷同。片石千金得，三江一涧通。平生丘壑意，浩荡对花丛。
短歌行
作者：施闰章
朝代：明
体裁：乐府曲辞

蛟龙可豢，致之重渊。神龟虽寿，谋身不全。祸福无兆，天地匪坚。山则为谷，水则为陆。服食引年，蟪蛄等促。永啸无为，含真守朴。
短歌遣闷和阮怀耦长
作者：施闰章
朝代：明
体裁：古风

李杜不登第，郊岛皆饥寒。吾邻有二仲，悲咤常相看。粥书三十乘，不充八口餐。况复有客穷且鳏，天寒夜永离思单。蜀山铸钱终饿死，雪中僵卧还袁安。男儿饥饱各分定，何能摧心屈首长辛酸。君不见东家愚翁愚可怜，去官偃仰馀数椽。卖船补屋空茫然，明年且种东皋田。
石乳洞
作者：施闰章
朝代：明
体裁：五言律诗

窈窕寻幽壑，青冥得洞扉。半岩垂乳窦，不雨湿人衣。径黑山魈走，云蒸石燕飞。近江清绝地，行客到来稀。
石亭寺
作者：施闰章
朝代：明
体裁：五言律诗

彻公飞锡处，系艇数经过。岁久石亭废，秋深江水波。香台驯鸟雀，清磬静鼋鼍。谁使高僧诮，归心此夜多。
石公种松图歌
作者：施闰章
朝代：明
体裁：古风

梅翁石公皆画松，倔强不与时人同。石公飞锡腾黄岳，万松诡异罗胸中。朅来黄檗袈裟地，便拟手擎双塔寺。茎草拈成丈六身，旧时云鸟来依人。金鸡舞罢吼龙象，种松欲遍无荒榛。上人逸兴多如此，黄岳千峰归眼底。高坐松阴自在吟，役使神猿及童子。客来笑把种松图，看取新松种几株。俄顷空中声谡谡，青天万树齐浮屠，为问西飞黄檗归来无。
石坞山房诗为王咸中作·其一
作者：施闰章
朝代：明
体裁：五言律诗

有客尧峰卧，何人许共居。独凭千叠石，横拥一床书。云谷暖长绿，风林秋乍疏。从来丘壑意，不是为樵渔。
石坞山房诗为王咸中作·其二
作者：施闰章
朝代：明
体裁：五言律诗

读易床头罢，移花石罅栽。不知高馆静，几日早梅开。书勒鹅群帖，筵浮木瘿杯。似闻猿鹤语，相劝好归来。
石城赠胡曰从
作者：施闰章
朝代：明
体裁：古风

驱车方北首，启途怀故山。言就幽人居，如游林谷间。佳木引修竹，白日深柴关。丈人年九十，却杖仍丹颜。古篆破金石，屈强蛟螭蟠。授我枕中书，大笑雕虫言。出门即钟阜，目送孤云还。
石埭姚明府署中忽生白莲属赋诗二首·其一
作者：施闰章
朝代：明
体裁：七言律诗

凫舄慵飞吏隐偏，放衙时复爱逃禅。从耽彭泽篱边菊，忽涌东林社里莲。色傍水云浑带雪，藕分仙种定如船。冰心坐对看成笑，贝叶经多手自编。
石埭姚明府署中忽生白莲属赋诗二首·其二
作者：施闰章
朝代：明
体裁：七言律诗

自爱根株寄碧湍，不将颜色供人欢。临风小试霓裳舞，照水长留玉树寒。并蒂直堪藏白鹭，素心兼许笑丛兰。陵阳共说神明宰，官阁谁同子细看。
石埭寻姚明府·其一
作者：施闰章
朝代：明
体裁：五言律诗

积雨迷官路，长亭倦客歌。岭云寒不去，涧水晚逾波。古驿看人少，青山抱郭多。不因彭泽宰，肯复此经过。
石埭寻姚明府·其二
作者：施闰章
朝代：明
体裁：五言律诗

汎爱频留客，弦歌自好音。论文一尊酒，交臂九秋心。吏隐仙潭古，官斋佛阁深。凤城飞舄近，万一慰分襟。
石梁观瀑
作者：施闰章
朝代：明
体裁：五言律诗

飞梁横绝壁，天路出云端。涧合双崖斗，山鸣十里寒。蛰龙时起舞，仙老坐盘桓。此径终安往，孤亭尽日看。
石淙
作者：施闰章
朝代：明
体裁：古风

谽谺交涧底，筝瑟响林表。谁使寻丈间，殚兹开凿巧。水石相盘纡，眺听忘昏晓。清飞玉井寒，绿割湘潭小。始至駴噌吰，静对归窈眇。饮流睇猿挂，划沙见虎爪。灵异漏水经，境幽来迹少。庶几箕颍徒，与共观鱼鸟。
石溪寺
作者：施闰章
朝代：明
体裁：五言律诗

青林藏石磴，绀宇逼城隈。松雨连山响，江云入寺来。烟迷题字碣，草没读书台。客到空怀古，庭花岁岁开。
石照山
作者：施闰章
朝代：明
体裁：古风

华阳古洞何荧荧，皎如白日出杳冥。问谁鼓铸五丁手，直剖秦铜悬翠屏。客照清光四座满，云开倒影群峰青。劫火燎原烧不得，山精木客皆潜形。滴溜幽崖响寒玉，乳泉泻出如中泠。试采菖蒲吸泉水，昨日自醉今日醒。世人白眼不可向，此中卧读黄庭经。
石莲洞
作者：施闰章
朝代：明
体裁：五言律诗

传闻罗学士，手辟此山阿。驱虎自安坐，避人时独歌。阴岩斜日到，曲洞碧云多。庭馆何芜没，高松遍女萝。
石钟山
作者：施闰章
朝代：明
体裁：五言律诗

崔嵬崖际寺，巨石与波分。峡坼千帆落，山鸣万古闻。江城含宿雨，庐阜共寒云。临眺怀苏子，风流孰似君。
石门吴右弨进士诗彷韩孟肯示数首临别有赠
作者：施闰章
朝代：明
体裁：古风

时论泥诗格，肤附少礧砢。有宋趋杜韩，变雅沦俚琐。譬乘破浪风，要捩长年柁。心眼细虫鱼，雕镂堪炬火。卓荦延陵子，独赏薄众可。语创烦镌劖，韵险岂堆垛。深藏苦扃箧，染指使颐朵。喑呜地震篇，二仪受掀簸。黄白二山吟，寒峭复婀娜。五老肩已拍，莲峰顶可坐。如何望黄海，容成诺不果。门阀累四世，蝉联清德播。中丞抚闽军，倾厦力撑荷。太史丁末祚，儒臣奋坎坷。磨盾檄书成，縻躯马革裹。空拳不补天，往事泪双堕。君又早鶱腾，石渠应故我。六月且倦飞，一息计非左。我罕韩孟诗，耽奇兴亦颇。言当穷宴游，野酌罗瓜果。论文松院中，惜别练江沱。何日汎钱塘，观潮同画舸。
石龙村
作者：施闰章
朝代：明
体裁：古风

谷口一村成，径转千岩内。灌木交层阴，到门失向背。林表清光来，坐看石龙对。山根豁虚无，谽谺通地肺。神物蛰修鳞，出入书冥晦。崖户碍樛枝，触髯纷陨碎。憩息谢炎熇，凛冬蒸叆叇。灵液自千春，南亩资汪濊。居人耕且猎，视虎真鼠辈。鸡黍苦留客，闻乱相盼睐。终当岩穴游，陶然悟所退。
石龙省家叔父
作者：施闰章
朝代：明
体裁：五言律诗

家在成离散，何堪白发翁。乱山层阪入，苦语一宵同。去住惊魂内，亲朋泪眼中。凭高望烽火，长恐隔西东。
矶上僧
作者：施闰章
朝代：明
体裁：古风

山头老僧向船乞，手持长瓢矶上立，冰在衲衣雪在笠。东家渔子住渔矶，日日竿头携酒归。
研山自山左巡抚简督两浙赋此寄送·其一
作者：施闰章
朝代：明
体裁：七言律诗

玉尺冰壶辇上闻，吴山魏阙又遥分。海邦已沛岱宗雨，幕府重开天目云。谈笑恩波深两浙，旌麾节制静诸军。名兼管葛吾儒事，努力行看答圣君。
研山自山左巡抚简督两浙赋此寄送·其二
作者：施闰章
朝代：明
体裁：七言律诗

去年灯夕共更阑，火树银花烂醉看。此日渐知旌节远，何时相见酒杯欢。论文宾从湖山美，秉钺风霜铃阁寒。老我倦游搔首剧，西陵春水路漫漫。
碧云寺
作者：施闰章
朝代：明
体裁：七言律诗

香山东去昼冥冥，碧殿丹楹倚翠屏。老树数围全覆屋，流泉百折故依亭。碑传中贵祠园地，阁护先朝敕赐经。乱后璇题渐零落，檐前依旧万峰青。
磨盘山
作者：施闰章
朝代：明
体裁：五言律诗

踏山作平地，巍坂尚千盘。疲马踟蹰过，层峰出没看。风尘偏病眼，驱迫岂微官。自古长征客，谁知行路难。
磨盘山忆儿淳在宛陵家累在洪川
作者：施闰章
朝代：明
体裁：七言绝句

客程乡思苦漫漫，积雨千山行路难。知尔楼头高处立，几回北望又南看。
示彦恪
作者：施闰章
朝代：明
体裁：七言绝句

莫为吟诗漫损神，苦吟多费百年身。藏书万卷应难破，肯许空留与后人。
祀蚕娘
作者：施闰章
朝代：明
体裁：古风

华灯白粥陈椒浆，田家女儿祀蚕娘。愿刺绣裙与娘着，使我红蚕堆满箔。他家织缣裁罗襦，妾家卖丝充官租。馀作郎衣及儿袄，家贫租重还有无。蚕时桑远行多露，好傍门前种桑树。
祁奕远九曲山房
作者：施闰章
朝代：明
体裁：七言律诗

九曲朱楼五月寒，沉瓜浮李水晶盘。娟娟白纻帘前舞，历历青峰枕上看。对客自矜鸲鹆砚，传家还著鵔鸃冠。共言四座皆丝竹，谁问东山有谢安。
祁氏寓园
作者：施闰章
朝代：明
体裁：五言律诗

别墅高人意，苍岩照碧浔。池穿鉴湖曲，云合会稽深。灌木吟晴日，荒台背夕阴。芙蓉秋水绿，犹见汨罗心。
神扼虎诗
作者：施闰章
朝代：明
体裁：四言诗

虎欲齧人，睯不畏神。神赫且武，视虎如鼠。兔罝在原，虞人如雨。不弧不矢，在庑之下。孟贲失勇，卞庄无功。殪猛荐馨，击鼓逢逢。降凶自天，实蕃厥族。人饥虎餐，嫠妇涂哭。谁使渡河，我不敢知。神食兹土，捍灾是尸。载驱载殄，兼屏蟊贼。宁我妇子，丰我黍稷。何以荐之，击豕刲羊。何以酌之，椒醴兰浆。有溪湜湜，有岳矗矗。刻诗告虔，则百我福。
神船词
作者：施闰章
朝代：明
体裁：古风

清江江水春未生，江城满耳棹歌声。惊雷駴电纷纵横，桂楫兰舟平地行。驾赤螭兮吹玉笙，驱风伯兮抗霓旌。船中恍惚天帝居，乃是上帝百神之所都。羽卫阴森彩仗集，帆樯蜿蜒蛟龙趋。别有天妃曳长佩，篙工柁师皆好姝。灵旗风起时晦冥，仙乐要眇还有无。疏星历历月皎皎，夜祀明灯接清晓。臇凫臑鳖陈酒浆，瓦卜鸡占前致祷。黄冠陪坐恣盘餐，父老争言神醉饱。愿驱厉鬼屡丰年，使我百谷皆坚好。喧阗花月可怜春，送神还向清江滨。纵火烧船付江水，锦袍绛节成飞尘。尘飞处，水东去，梅花已落江皋路。年年赛社不愁贫，典衣又办芜田赋。
祥符僧院逢朱石公
作者：施闰章
朝代：明
体裁：五言律诗

多才能习静，别馆借僧居。花径时通客，松坛夜读书。岳云来户牖，溪鸟下阶除。莫忘行游处，平生握手初。
禹庙歌
作者：施闰章
朝代：明
体裁：古风

兖东禹庙临汶河，凌云结构何嵯峨。栋宇有时横荇藻，旌旗白日驱鼋鼍。五月阴风冷毛发，参天古木交婆娑。繁华细叶宿鸾凤，神依鬼护无斧柯。后亭更有千年柏，枝是琅玕干为石。化作苍龙上赤霄，头角须髯如刻画。吾闻神龙见尾不见首，此物还能灵异否。怪底颓垣苔藓中，夜来风雨闻龙吼。
禹陵
作者：施闰章
朝代：明
体裁：古风

随刊敷九土，言登会稽山。升遐岂此地，高陵郁巑岏。丰碑纪四载，侍从列千官。山椒耸殿阙，朱甍摩苍天。馨兹俎豆洁，哀我民力艰。窆石既磨泐，画栋犹飞搴。赤圭藏日月，金简非人间。亮无龙威文，科斗谁与传。
禽言·其一
作者：施闰章
朝代：明
体裁：乐府曲辞

姑恶姑恶，使侬朝炊夜汲。饥复采桑，故嗔不操作。姑恶自可，小姑呶呶一何虐。明年小姑亦有姑，行当知苦乐。
禽言·其七
作者：施闰章
朝代：明
体裁：乐府曲辞

提壶提壶，有酒不饮当谁需。忧来不能语，起步空庭周四隅。手捋长髭须。东家子焦唇读书，不如西邻子鼓瑟吹竽。
禽言·其三
作者：施闰章
朝代：明
体裁：乐府曲辞

泥滑滑，泥浅可脱，泥深不可拔。儿家自有夫，何当随汝苟存活。细雨霏霏行路难，长弓大剑相鞭挞。
禽言·其二
作者：施闰章
朝代：明
体裁：乐府曲辞

不如归去，硕鼠虎步。蒺藜塞涂，老马局顾。
禽言·其五
作者：施闰章
朝代：明
体裁：乐府曲辞

婆饼焦，阿翁恼。孙儿饥夜啼，饼焦亦言好。南山高，孙儿有母留贼巢。念欲往赎取，耐可囊无金错刀。
禽言·其六
作者：施闰章
朝代：明
体裁：乐府曲辞

行不得哥哥，白昼伏山阿，中夜渡河。前有挟弹，后有张罗。鹞子横天飞，雀死一何多。
禽言·其四
作者：施闰章
朝代：明
体裁：乐府曲辞

脱裤脱裤，芜田不耕办田赋。里胥夜来烹我鸡，烧我蓬户。岸阔河深，赤身走向何村去。
禾中李山颜将南还有作
作者：施闰章
朝代：明
体裁：七言律诗

懒向王门再鼓琴，焦桐谁复有知音。雕龙若个归金马，野鹤何心恋上林。万户砧声霜下急，一庭梧叶雨中深。巷南巷北无多路，贳酒同为越客吟。
禾塘麻天为宅
作者：施闰章
朝代：明
体裁：五言律诗

孤村百战后，多难尚安居。旧阁颓秋雨，名园种野蔬。存亡双眼泪，家世一床书。酒尽难言别，惭予友道疏。
秀江遣闷
作者：施闰章
朝代：明
体裁：五言律诗

荒城十日坐，独客万山中。风俗巫师重，征徭闾井空。朝烟含宿雨，夏夜语秋虫。漫说灵泉酒，愁颜不易红。
秋夕邀吉水宗人伟长宛溪汎月兼送其游浔阳
作者：施闰章
朝代：明
体裁：古风

轻云归远岫，凉月见江树。棹歌可游娱，心赏未迟暮。亭亭谢公楼，皎皎出城头。潜鳞粲可数，微露漙芳洲。水流宵不歇，客子行当发。盆浦潮有无，庐峰兴超越。归涂近乡国，羁绪怅离别。言攀九叠屏，傥忆双溪月。
秋夜怀金牛泉上亭
作者：施闰章
朝代：明
体裁：五言律诗

此夜江亭月，何人倚槛看。露将松影白，泉与磬声寒。枕石閒堪卧，抱琴幽可弹。永怀清境远，惆怅坐更阑。
秋夜送楚客
作者：施闰章
朝代：明
体裁：五言律诗

酒尽暮江头，归心水急流。月明分手夜，风逐去帆秋。客里添新鬓，浔阳忆故丘。前途君自爱，寒露满汀洲。
秋怀诗
作者：施闰章
朝代：明
体裁：古风

城东冶游子，窈窕美无度。绿浦照朱颜，清歌绕芳树。羁人感旧侣，岁月已迟暮。同居不相媚，离析远驰慕。精灵托宵梦，情往形不晤。沉吟视秋草，泪下如零露。
秋怀诗四首·其一
作者：施闰章
朝代：明
体裁：古风

客园俯华沼，桂树交南轩。凉风中夕起，零露凄已繁。英蕤不急扬，憔悴当何存。视彼伤秋怀，恻恻不可论。寒夜为我永，百虫为我喧。寸心莫与照，抱月倚高原。
秋怀诗四首·其三
作者：施闰章
朝代：明
体裁：古风

子真早挂冠，伯鸾远出关。丈夫怀耿介，依人惭厚颜。楼头有明月，三五向我圆。所思不可见，道远心相怜。夜游虽秉烛，不如朝日妍。莫齿虽同欢，不如壮盛年。
秋怀诗四首·其二
作者：施闰章
朝代：明
体裁：古风

城头已枯藿，谷中尚芳草。寒暑岂参差，幽居颜色好。繁华惊逝波，谋身须及早。追欢思盛年，埋忧思速老。言从陶令游，荷锄同一饱。
秋怀诗四首·其四
作者：施闰章
朝代：明
体裁：古风

凉风吹帷幕，萧萧揽裳衣。贤愚同嗛嗛，罄折交相嗤。萧曹弄刀笔，卫霍开边陲。贾傅空前席，柔翰扬葳蕤。清浊虽异流，鬒发飒已衰。他生纵欢乐，当复知我谁。不见辽东鹤，自言丁令威。四顾无所归，胡不冢累累。
秋日閒居和同年乔石林编修韵·其一
作者：施闰章
朝代：明
体裁：五言律诗

改官俄累月，拄笏尚閒居。侧想千春近，回看万事疏。怀残投客刺，读倚借人书。落叶西邻过，荒庭倦扫除。
秋日閒居和同年乔石林编修韵·其七
作者：施闰章
朝代：明
体裁：五言律诗

傍炉烧紫芋，列瓮脍寒齑。味转憎熊掌，香偏畏麝脐。残葵秋雨数，独树夕阳低。星陨知何意，看垂屋角西。
秋日閒居和同年乔石林编修韵·其三
作者：施闰章
朝代：明
体裁：五言律诗

自信山农老，何当圣主知。搜奇惭识字，安拙懒填词。室小留人坐，官贫任客嗤。沧洲吾道在，蓄意待来兹。
秋日閒居和同年乔石林编修韵·其九
作者：施闰章
朝代：明
体裁：五言律诗

文章成底事，秃笔日频拈。敢望班张辈，谁能仕学兼。清谈收玉麈，艳体薄香奁。尚有难閒处，徵诗债屡添。
秋日閒居和同年乔石林编修韵·其二
作者：施闰章
朝代：明
体裁：五言律诗

客子归无计，长拚不忆家。狂难容白眼，贫忍负黄花。雨逼疏帘暗，风吹老屋斜。前年剧幽兴，手揽赤城霞。
秋日閒居和同年乔石林编修韵·其五
作者：施闰章
朝代：明
体裁：五言律诗

金门从索米，漆室敢忧时。鲙忆鲜随网，莼思滑满匙。地维摇北极，朋会罢南皮。剩有呼天泪，旁人未遣知。
秋日閒居和同年乔石林编修韵·其八
作者：施闰章
朝代：明
体裁：五言律诗

衰嫌药力少，病起杖藜轻。腕脱烦书札，愁眠警柝声。细虫终夜语，独雁九霄鸣。稍喜无家累，翛然几榻清。
秋日閒居和同年乔石林编修韵·其六
作者：施闰章
朝代：明
体裁：五言律诗

乍霁云初敛，轻寒日易晡。揽裘毛似鞟，把卷粟生肤。山阁思红叶，家书问白须。素餐吾老去，浩荡复何拘。
秋日閒居和同年乔石林编修韵·其十
作者：施闰章
朝代：明
体裁：五言律诗

俸钱兼僦屋，荒馆即高斋。土锉人同爨，牙签手自排。苍颜惭赤绂，旧梦逐青鞋。眼底西山近，还悭立翠崖。
秋日閒居和同年乔石林编修韵·其四
作者：施闰章
朝代：明
体裁：五言律诗

经年慵揽镜，怯见鬓丝残。睡每凭书帙，吟长绕石栏。风沙摧日暮，灯火送更阑。无策酬恩遇，馀生敢自宽。
秋林读易图成自赠
作者：施闰章
朝代：明
体裁：七言绝句

长吟多病爱崖扉，五十平头早息机。努力韦编真悔晚，不知林外乱云飞。
秋浦寻刘舆父不值
作者：施闰章
朝代：明
体裁：五言律诗

壮士祗为客，自然成白头。正伤迟暮眼，重起别离愁。竹断城边路，江平天际舟。看君读书处，风叶一庭秋。
秋胡行
作者：施闰章
朝代：明
体裁：乐府曲辞

佳人独处盛年，明珰翠袖春妍。君行不归姑老，采桑微步桑间。黄鸟一双睍睆，揽衣泪下涟涟。驻马翩翩谁子，色飞目夺心怜。金夫不回妾盼，踟蹰惆怅玉颜。白日晼晚各归，相看惭愕难言。妾心念君万里，君心忘妾眼前。蓄怨含嗔那忍，捐情绝爱重渊。长恨东西流水，吞声呜咽谁传。
秣陵数与莲西邵村省斋夜酌
作者：施闰章
朝代：明
体裁：七言律诗

老友艰难绝塞回，同心复聚凤皇台。共看青鬓年年换，那惜芳筵日日开。珍馔天寒围土锉，香醪月落倒山杯。风流尽是乌衣客，疏放谁知卧草莱。
秦对崖分饷惠山泉酒
作者：施闰章
朝代：明
体裁：五言律诗

携来佳酿远，到手一开襟。短鬓客方倦，黄花秋正深。寒禁燕市月，清见故人心。更把新诗好，床头细细斟。
秦淮水亭集郭汾又杨商贤吴野人汪舟次听苏生度曲
作者：施闰章
朝代：明
体裁：古风

客舍何人堪共饮，独歌独酌劝孤影。今日邻翁致鱼脍，良朋偶尔成高会。坐中绝调有苏生，含商激羽倾公卿。当筵按拍丝筦乱，一字沈吟更漏换。空阶玉佩翩珊珊，重崖乳瀑寒潺潺。忽闻巨石堕千仞，惊猿骇鹤啼秋山。可怜此曲真可惜，会须一饮尽十石。我看四坐各忘言，况是天涯白头客。刘郎故旧叹何戡，子山摇落哀江南。是夕轻风动杨柳，飞来片月明寒潭。贫贱伤局促，富贵多倾覆。笑杀柴桑翁，惟恨饮不足。孙楚楼前酒再沽，桃叶渡头歌重续。与君烂醉梨花春，明日东西南北人。
秦淮赠吴六益
作者：施闰章
朝代：明
体裁：古风

王谢久零歇，秦淮空水烟。今日何觏会，与子临清川。文词勿复论，相顾成华颠。努力同心人，置酒开芳筵。轻风过高树，藤花坠我前。书成会覆瓿，谁识扬雄贤。儿子日已长，且愿同归田。
秦淮阁夜
作者：施闰章
朝代：明
体裁：五言律诗

明月非霜雪，满城生夜凉。阁浮杨柳岸，风接芰荷香。渔火平临槛，虫声暗逼床。谁怜河汉浅，牛女独相望。
移寓即事寄宋牧仲员外四首·其一
作者：施闰章
朝代：明
体裁：七言绝句

新移客邸面朝阳，容膝摊书即草堂。向夕疏帘从半捲，好教明月到匡床。
移寓即事寄宋牧仲员外四首·其三
作者：施闰章
朝代：明
体裁：七言绝句

葡萄霜际叶萧森，物色兼催迟暮心。好处争誇在三伏，桃笙乌几绿阴深。
移寓即事寄宋牧仲员外四首·其二
作者：施闰章
朝代：明
体裁：七言绝句

书声不敌市声喧，恨少蓬蒿且闭门。此地栖迟曾宋玉，藓墙零落旧题痕。
移寓即事寄宋牧仲员外四首·其四
作者：施闰章
朝代：明
体裁：七言绝句

年侵出处自嫌身，望远间关入梦频。岭树江云秋未冷，鹧鸪声里独吟人。
移居东郭
作者：施闰章
朝代：明
体裁：五言律诗

偶卜城东宅，临流有石台。潭烟依槛集，山色度溪来。蚕月桑枝荫，莺时柳叶开。先人敝庐在，伫望独迟回。
程公瑜藏墨歌
作者：施闰章
朝代：明
体裁：古风

韦奚潘李世所无，存者半挺如隋珠。含光内映若肤枯，螺文龙脊多模糊。桐脂熊胆今良图，先朝妙手方程殊。不数玉玦与金壶，公卿眩目皆惊吁。谁其嗣者今公瑜，君房后劲争齐驱。一丸万杵成璠玙，云腴石液分天都。苦心物色忘饥劬，玄浆可饮头可濡。割豹为囊十笏储，便应如意椎珊瑚。
程周量寓斋夜宴兼送蔡竹涛游太原同用一屋
作者：施闰章
朝代：明
体裁：古风

鸟归佳客集，露坐散羁束。爽气同山斋，秋灯照深竹。冰碗寒蔗浆，银脍罗水族。海峤森入怀，嵇阮纷在目。却忆河上饮，雪片飞满屋。回首已八年，流光逾转毂。永献方夜阑，离忧动心曲。之子游晋阳，匹马远踯躅。石室辨奇字，中条耸遐瞩。行役岂不疲，吟赏意良足。归当解诗帙，共醉酒一斛。
程周量梅花小像
作者：施闰章
朝代：明
体裁：古风

炎海祝融雄百粤，山川郁奥仙灵宅。柳州能言不解事，岭南少人故多石。君看程侯起海滨，睥睨中原眼欲白。出入承明及郎署，风流共许文章伯。胡为乎倚树孤吟似山泽。把君诗一卷，酌君酒满樽。朋友胶漆君所敦。幼舆自具有丘壑，东方游戏隐金门。天南群盗如蜂屯，干戈未息黄尘昏。罗浮纵好不可住，回首梅花何处村。
程幼洪庶常教授吴门·其一
作者：施闰章
朝代：明
体裁：五言律诗

一时台馆散，去国且扁舟。好卜五湖宅，何殊万户侯。名都赋吴会，文学本言游。别后清秋月，知君坐虎丘。
程幼洪庶常教授吴门·其二
作者：施闰章
朝代：明
体裁：五言律诗

苦吟君好我，唱和未从容。分手始多恨，同心何大慵。名留石渠阁，家近莲华峰。去去且为乐，江天云万重。
程穆倩印薮歌
作者：施闰章
朝代：明
体裁：古风

黄山山人真好奇，性癖膏肓不可治。雕镂文字寿琬琰，虫鱼错落蟠蛟螭。苦心爱者有数子，摩挲只字等禹碑。亦如昌黎推作者，险奥不废樊宗师。九月邗关木叶下，山人邂逅同僧舍。自言好古非雕虫，篆籀周秦足方驾。诘曲迷离多不辨，相逢十人九人诧。可怜古籍秦火焚，存者如缕金石文。岣嵝钟鼎尽奇字，恍惚夭矫凌浮云。今人能手类刻木，仰唇俯足徒纷纷。岂若山人眼空六书与八分，惊魂骇目天下闻。噫嘻，山人好占不能长得食，何如归老黄山三十六峰之南北。赤文绿字藏其间，风雨千年无剥蚀。
程箕山员外半野园
作者：施闰章
朝代：明
体裁：七言绝句

松阴竹户昼长关，野鹤沙鸥乍往还。无数芙蓉天际出，凭阑人已在西山。
程非二吴敷公招集问政山
作者：施闰章
朝代：明
体裁：古风

冬晴山气佳，静侣尘务省。馀叶烂高柯，薄云澄素景。入谷得招提，低昂竹树影。俯寻涧底源，仰攀霞外岭。层峭辨莲峰，散目有超领。侧下东南隅，池馆复清境。懿此崖屋多，处处石泉冷。曲宴情未阑，夕阳射峰顶。老梅半芜没，丹阁自窅冥。世乱林壑难，天寒耳目醒。旧游忆壮龄，二纪成俄顷。咏言偕所欢，胜赏谁能永。
稷下吟
作者：施闰章
朝代：明
体裁：古风

总辔踰营丘，振绥度缁川。请为稷下吟，清商激繁弦。海岱夹都会，冠带纷蝉联。华毂隘广陌，修冈亘星躔。锡茅肇鹰扬，分流暨诸田。英辟既袭迹，令佐乃骈肩。技击奋仗剑，文辩竞掞天。士女斗鸡狗，鱼盐充市廛。长筵海错列，珠履何翩翩。一朝委逝波，萧条无人烟。古墓巢黄狐，崇墉号饥鸢。延颈呼鲍叔，拍手招鲁连。寒云睇绝岛，落日悲牛山。升沈皆灭景，但见空名传。万古更销歇，方来徒眩然。
立春后一日陆翼王丘近夫高阮怀梅耦长过集寓斋同赋五微
作者：施闰章
朝代：明
体裁：七言律诗

西山冉冉送清晖，一夜春云暖翠微。客里风光人日换，坐中耆旧帝城稀。世情鞞鼓欺书卷，乡梦梅花亚竹扉。步屧招寻从造次，旗亭灯市肯相违。
章丘官舍元夕
作者：施闰章
朝代：明
体裁：七言律诗

去年北阙游灯市，今日阳丘对酒杯。吏散高台凭纵目，吾衰大国忝论才。千家繁吹城鸦起，四坐清光海月来。火树银花空烂熳，劳人永夜独徘徊。
章山
作者：施闰章
朝代：明
体裁：七言绝句

笙鹤谁能见往还，千秋荒阜白云间。仙家秪在江城里，尚有高人说买山。
章江李少司马园林留别
作者：施闰章
朝代：明
体裁：七言律诗

名园占断蓼洲湾，况复归田得暂閒。海鹤双栖重哺子，箨龙新长半藏山。不烦着屐频登望，独为看花数往还。垂老扁舟容易别，几回芳树醉同攀。
端州别同乡秦子正
作者：施闰章
朝代：明
体裁：五言律诗

相逢才一笑，涕泪忽沾裳。客久乡音改，人归别路长。干戈还瘴疠，风雨自河梁。心共寒江水，悠悠去不忘。
端州同沈止岳佥宪过朱子暇
作者：施闰章
朝代：明
体裁：七言律诗

沥湖何似浣花溪，有客狂歌独杖藜。烟水远平天际绿，星辰翻落掌中低。牵舟入洞开新堰，披草看碑续旧题。巾舄萧然岩景暮，荔枝亭畔鹧鸪啼。
端州赠别沈止岳少参
作者：施闰章
朝代：明
体裁：五言律诗

东游非汗漫，强半为君来。砚试端江石，尊移越海台。干戈蛮洞洗，日月瘴乡开。惜别仍留句，谁知沈约才。
端江七星岩
作者：施闰章
朝代：明
体裁：七言律诗

寻山却喜掉扁舟，夹岸青苍入水流。岩挂七星河汉逼，洞寒三伏户庭秋。平湖菱芡花皆发，绝嶂藤萝雾未收。兴剧便须携枕席，卧看仙掌重淹留。
端江到佛山途中口号
作者：施闰章
朝代：明
体裁：七言绝句

崧台沙路树相参，急水轻舟带夕岚。无数烟村山色里，不禁飞梦到江南。
端江旅兴·其一
作者：施闰章
朝代：明
体裁：五言律诗

江泊依榕树，幽寻过竹梁。雨来山乍白，日落水全黄。横浦戍楼迥，缘溪村巷长。霅中风土似，少妇有提筐。
端江旅兴·其二
作者：施闰章
朝代：明
体裁：五言律诗

远游多病后，独步落花时。野艇收鱼子，溪虫哺鸭儿。披榛茉莉出，夹道荔枝垂。信美长为客，茫茫故国思。
端江赠别沈止岳少参
作者：施闰章
朝代：明
体裁：五言律诗

岭外浮槎客，天涯下榻情。匏尊成永夜，湖海共平生。当砌竹风满，褰帷江水清。崧台游兴在，握手意纵横。
竹亭短歌赠王贻上
作者：施闰章
朝代：明
体裁：古风

丈夫名成何必万钟粟，但得绕屋扶疏万竿竹，三月不肉亦意足。不尔伐竹结为庐，差抵潇湘远尘俗。使君佐郡广陵城，高斋远听寒涛声。却构竹亭如箬笠，琅玕四壁青霞生。亭中斗酒书千卷，对此髣髴凌绝巘。南轩老槐遮白日，东篱黄菊照苍藓。别君此去惜离群，几度论诗到夜分。眼前万事难开眼，还须种竹高拂云。君不见君家子猷僦舍亦尔尔，何可一日无此君。
竹源坑
作者：施闰章
朝代：明

杀虎防咥人，芟蔓莫留根。留根终遗患，伤心不可论。竹源数百家，今余几人存。竹外有源泉，血流泉水浑。群盗故比邻，姻娅如弟昆。反戈相啖食，收骨无儿孙。茕茕数寡妇，零落依空村。凶年嗟半菽，撮土招游魂。人亡亩税在，泪罢还声吞。
竹源坑
作者：施闰章
朝代：明
体裁：古风

杀虎防咥人，芟蔓莫留根。留根终遗患，伤心不可论。竹源数百家，今馀几人存。竹外有源泉，血流泉水浑。群盗故比邻，姻娅如弟昆。反戈相啖食，收骨无儿孙。茕茕数寡妇，零落依空村。凶年嗟半菽，撮土招游魂。人亡亩税在，泪罢还声吞。
答亲旧
作者：施闰章
朝代：明
体裁：五言律诗

未必耽高卧，栖迟复几年。将身付书卷，留眼对山川。诗债应宽病，僧交或类禅。鹿门游不遂，此意想前贤。
答侯官高云客
作者：施闰章
朝代：明
体裁：古风

怀友思卓荦，寻山豁拘陋。遂杖武夷策，冥搜遍岩岫。朱蔡及李扬，先贤共辐辏。寒泉既精舍，考亭复俎豆。岂无嗣好音，秉德相先后。讲席乃榛莽，断碑卧猿狖。扁舟过建江，哲人叹不又。闽中萃英华，阛阓充甲冑。飓风捲地寒，淫雨决天漏。吾病倦出门，高坐吟宵昼。幸有林涵斋，松柏挺独茂。杖履肯数过，文笔非雕镂。后劲推高生，斐然擅深秀。闻声欣夙昔，素心投邂逅。珍馔集良朋，清池足枕漱。洋洋述先德，吐辞如决溜。给谏与柱史，阀阅世维旧。尊府虽郡僚，独立睨宇宙。长啸激风霆，盛势薄梁窦。拂衣还海陬，清白昭受授。万卷富藏书，数椽存遗构。有如原田膴，后人恣耕耨。亦如薮泽深，再世足蒐狩。凤毛实五色，述作明濯绣。倾橐鲜长物，奇篇仍争购。雅欲嗣风骚，未肯拾饤饾。吴越资胜游，缟纻欢兰臭。逆旅有穷交，恩勤等姻媾。列传续高士，六经纷殚究。大道谦未遑，才俊亦希遘。沧海尚鲸鲵，被褐苦奔走。谁能洗甲兵，万里无斥堠。中路苦思君，搔首吟诗瘦。
答俞达夫神木见寄
作者：施闰章
朝代：明
体裁：七言律诗

尺书经岁达长安，恨别惊心破涕看。古树冰霜春不到，炎天靺鞈昼犹寒。请缨虎穴孤忠见，倚剑龙堆独戍难。汉主还应思李牧，碛云边月路漫漫。
答关西李屺瞻进士
作者：施闰章
朝代：明
体裁：五言排律

有美西秦客，清歌正始存。雄心侵北地，侧目向中原。绘事丹青绝，交游燕赵繁。彤庭传射策，白社对倾樽。气挟黄河注，峰攀华岳尊。风烟开莽荡，日月郁飞翻。安步苍龙峡，高吟玉女盆。洵难穷耳目，直欲小乾坤。浩浩经淮甸，悠悠历海门。一身冲积雪，万里怅归魂。怒与蛟龙斗，羞同燕雀喧。艰虞留缟带，磨灭慎晨昏。止酒铭庭训，凭诗省泪痕。过从常夜月，披豁共朝暾。俗士矜双璧，高人重片言。看君飞动意，应化北溟鹍。
答博问亭留别
作者：施闰章
朝代：明
体裁：七言律诗

旗亭别绪日纷纷，君去含情怅白云。出塞归鸿沙际落，临关哀笛夜中闻。天山地冻花偏晚，边雪春深路未分。谁信王孙正衔恤，重将尺素念离群。
答史及超修撰
作者：施闰章
朝代：明
体裁：古风

白日出海门，天宇何寥廓。谁知应龙姿，潜鳞恋丘壑。射策敷天人，著论摅蹇谔。天子推国士，高坐石渠阁。苦陈乌鸟情，归就莱衣乐。肉食馀鼎俎，餐霞止藜藿。深巷隔九逵，下帷耽寂寞。坦履静无营，素衷欣有托。感君枉赠篇，德音非虚作。
答叶蕃仙·其一
作者：施闰章
朝代：明
体裁：五言律诗

孝廉真卓荦，避世此身孤。秀句争三谢，红颜卧五湖。积书岩是屋，混迹酒为徒。傥过湘潭曲，魂招楚大夫。
答叶蕃仙·其二
作者：施闰章
朝代：明
体裁：五言律诗

君能存故旧，吾已倦邀游。共忆昭亭月，愁看镜水秋。渊明仍纪晋，柱史自宗周。他日相思切，重登谢朓楼。
答吴松之书附一绝
作者：施闰章
朝代：明
体裁：七言绝句

素书消息动经年，又折梅花倩客传。凭语春江过笠泽，诗瓢好付阿谁边。
答唐济武
作者：施闰章
朝代：明
体裁：古风

金门日群游，踽踽自林壑。守官竞文辞，大道恐摇落。洙泗既云远，问津或濂洛。战垒生讲坛，岐路玄黄作。甘苦昧荼荠，性命徇唯诺。时萦禹稷忧，遑问孔颜乐。不有拔俗人，斥鴳迷寥廓。所钦蕴微尚，抗手论绝学。结绶嗟濡首，谈经耻折角。东望何高深，浩歌怀海岳。
答商贤庐陵僧舍见寄
作者：施闰章
朝代：明
体裁：五言律诗

高馆云皆散，荒城客未归。醉吟寻野店，鸥鸟伴僧扉。岭雾寒天暗，江梅腊月飞。相思多苦调，转恐寄书稀。
答商贤送别用韵
作者：施闰章
朝代：明
体裁：五言律诗

江水去不歇，野云谐我心。自惭成小草，未许共长林。老觉名交累，閒看归计深。朱弦君自爱，倘复有知音。
答娄东陈子谦雨中见过
作者：施闰章
朝代：明
体裁：五言律诗

乱后仍为客，春深过北楼。诗多成岳寺，书载满仙舟。草阁看云入，江潮捲树流。相逢太款款，未觉雨声秋。
答张桐君粤归泊舟见访之作
作者：施闰章
朝代：明
体裁：七言律诗

天南地北各孤征，八载相逢百感生。欢会对床谈异域，愁时吹角警荒城。梅开水驿归人路，雪满江帆客夜情。送远忽惊乡思剧，何年投老共归耕。
答徐七程叔芜江见寄
作者：施闰章
朝代：明
体裁：七言律诗

落尽桃花尚客居，春风莫遣鬓毛疏。比邻高士能开径，隔浦青山对读书。野岸芹泥香燕子，江洲芦笋脍豚鱼。扁舟共醉知何日，愁见停云覆草庐。
答徐扬贡进士
作者：施闰章
朝代：明
体裁：古风

声诗日以竞，错采如春葩。壮夫耸高辔，吐气成丹霞。储粟不盈儋，著书常满家。爵服有屈伸，吾道还龙蛇。前贤讲习处，顾望长咨嗟。濡翰耀潜德，陨涕纷如麻。愿为河朔饮，共沉南皮瓜。客子骛前路，畏此西日斜。行行发将素，令德毋疵瑕。
答徐田东先辈送别用韵·其一
作者：施闰章
朝代：明
体裁：五言律诗

青溪少耆旧，乱后得追攀。松寺独游僻，世情相对閒。辑书传故老，作记问仙山。忽有离人恨，踟蹰夕照间。
答徐田东先辈送别用韵·其二
作者：施闰章
朝代：明
体裁：五言律诗

畏路悬车久，王程可奈何。凉风生昨夜，秋色度长河。裘葛中途换，山川倦眼过。称心无别曲，惟剩紫芝歌。
答李宗伯书漫题纸尾
作者：施闰章
朝代：明
体裁：七言绝句

鹭渚舟边踏月行，萧滩亭上望君情。梅花欲落美人去，一夜离愁春水生。
答杨生俞之
作者：施闰章
朝代：明
体裁：五言律诗

十载论文倦，追随觉尔贤。分灯消永夜，持粟购残编。世难安儒术，年荒倚石田。苦吟吾自癖，莫漫向人传。
答梅子翔渊公见怀用王阮亭侍读韵·其一
作者：施闰章
朝代：明
体裁：七言绝句

东山诗伴久寥寥，愁思春江带雨潮。忽报梅花来驿使，南飞客梦落双桥。
答梅子翔渊公见怀用王阮亭侍读韵·其三
作者：施闰章
朝代：明
体裁：七言绝句

论文坐对北山时，草阁平临宛水湄。自笑生涯诗卷在，迩来累月少新诗。
答梅子翔渊公见怀用王阮亭侍读韵·其二
作者：施闰章
朝代：明
体裁：七言绝句

绝唱连篇叉手成，怀人长啸气纵横。东风为尔吹惆怅，重引乡心满蓟城。
答梅子翔渊公见怀用王阮亭侍读韵·其四
作者：施闰章
朝代：明
体裁：七言绝句

柏枧东溪无限春，山花相劝酒千巡。旧时猿鹤应嘲我，近许何人更结邻。
答梅渊公见寄有感·其一
作者：施闰章
朝代：明
体裁：五言律诗

好友难重别，愁如春草生。寄来团扇画，复作断肠声。世路纷多难，山田悔不耕。东流江水急，滚滚故园情。
答梅渊公见寄有感·其二
作者：施闰章
朝代：明
体裁：五言律诗

里巷居相近，尊罍病少欢。雨怜江岸别，诗忆稼园看。薄宦驱人老，穷交忍岁寒。栖迟与飘泊，何处是平安。
答河东巡鹾鞠侍御
作者：施闰章
朝代：明
体裁：七言律诗

乘骢几度傍龙门，柱史风流旧可论。凫峄峰前分讲席，金鱼池畔忆离尊。持筹转运军储急，补衮云霄谏草存。欲问仙山到姑射，十年衰鬓卧江村。
答王客部寄题就亭
作者：施闰章
朝代：明
体裁：五言律诗

两年去官舍，常忆小亭幽。复枉故人赠，含情感昔游。半庭阴古柏，一步接沧洲。不及同登望，谁怜枫树秋。
答瞻伯
作者：施闰章
朝代：明
体裁：古风

芙蓉生绿波，乃临大道侧。芳华虽憔悴，濯濯好颜色。夙昔赠我言，绸缪在京国。荏苒逾六春，流光一太息。新声日以张，正声日以熄。所愁郢客吟，时俗罕相识。
答程舍人周量·其一
作者：施闰章
朝代：明
体裁：古风

伯牙操逸响，抱琴长不弹。问君何拂郁，知音良独难。凉风振江汉，天宇高且寒。凫雁集中渚，皎月依层栏。朅来佳人会，长啸开襟颜。浮云无根蒂，日暮久盘桓。思心若流水，竟夕起波澜。
答程舍人周量·其三
作者：施闰章
朝代：明
体裁：古风

哲匠矜立言，雕虫耻词赋。繁华不终朝，桃李非芳树。驱车过邹鲁，森然垂矩步。顾瞻瞠已后，徘徊喟中路。忧乐苦伤人，鄙哉托章句。浮名非所希，聊可展情愫。与君缔古欢，期为金石固。申章告同心，白日忽将暮。
答程舍人周量·其二
作者：施闰章
朝代：明
体裁：古风

明珠出海隅，驰光照帝城。素心耻雕饰，力难辞世荣。驱车向京洛，把臂求友生。遘此梁园客，倡和有同声。望古未云远，振绥抗前旌。悠悠行路子，中道相合并。新欢眷良匹，妙曲伤我情。雨雪蔽长河，班马徘徊鸣。
答胡万安邕藩
作者：施闰章
朝代：明
体裁：七言律诗

相思千里故人存，书到空深别泪痕。廉吏风流成拙宦，荒城云物一孤村。滩声夜入琴堂静，岚气春垂驿路昏。逸兴还来问新句，那能洒酒对江门。
答莆阳郑奚仲
作者：施闰章
朝代：明
体裁：古风

独歌罕予和，放游穷八表。岂曰竞文辞，瞻望惟有道。君家夹漈翁，嗜古肆遐讨。六籍资屏藩，百家归击考。哲裔兹继踵，兄弟并国宝。时危甘蠖屈，怀玉守枯槁。著书向千峰，荷锄欣一饱。何当回高辙，过存吐胸抱。载诵躬耕诗，颓然共忘老。
答蒋大鸿
作者：施闰章
朝代：明
体裁：古风

昨夜鄱湖风浪起，飞出江南一双鲤。美人寄我歌曲长，绵绵远道九回肠。生未相逢苦相忆，置书三叹谁能忘。跋扈词场殊不少，可怜难得心期好。侧闻意气略时辈，论交执义非草草。十年不肉亦不妻，南游江楚东会稽。寻山自具客儿癖，挥策直蹋青云梯。餐霞弄日绝壁外，碧萝琪树千峰低。栖迟爱作陵阳客，手自钞书动盈尺。登我溪上阁，坐看敬亭山。把杯半醉叫李白，谢公楼畔时往还。我欲因之附归梦，枫林踯躅摧心颜。
答蔡右宣
作者：施闰章
朝代：明
体裁：五言律诗

何人复吾道，之子独追攀。家世清流后，交游沧海间。论文花坞静，好古竹房閒。应有千秋意，深居且闭关。
答虞景明
作者：施闰章
朝代：明
体裁：古风

嘉会城西隅，皎皎阳春日。手持郢人唱，胶结意难毕。宛转含悲辛，清响逾琴瑟。申章复永叹，知音慕俦匹。岂无桃李华，眷此兰蕙质。奋志扬芬芳，结佩采秋实。谁言倾城姿，终老在蓬室。
答邹程村进士十六韵
作者：施闰章
朝代：明
体裁：五言排律

词翰今时盛，艰难绝调孤。相逢在南浦，高卧复东湖。客久登临尽，才多著作殊。雄文搜要妙，别曲寄欢娱。贾董生相并，邹枚誉不诬。飞腾渰旅食，歌醉失穷途。隋苑吹箫夜，西陵卖酒垆。赋成追鲍照，梅落问林逋。晓日山空翠，春云树有无。风华倾坐客，朴野许潜夫。忆别三江远，怀愁双鬓枯。青枫寒皂岭，黄菊汎洪都。闻道深嗟晚，全身或藉愚。烟波心浩荡，驿馆迹踌蹰。执耳惭勍敌，窥班敢大儒。题诗当缟带，斯道未榛芜。
答陆惠迪
作者：施闰章
朝代：明
体裁：七言律诗

雨后层岩生早凉，兼葭秋浦渐含霜。身閒屡折寻山屐，兴剧难回泛雪航。图画晴岚迎色笑，故人尊酒共清狂。枕中鸿宝还堪□，剡水千回未觉长。
答陈伯玑见寄
作者：施闰章
朝代：明
体裁：古风

豫章千寻柯，敷荣薄天汉。根株何倾侧，泛泛长河岸。丘壑心弗谖，篇什性所玩。虽怀茂林渴，庶免芸阁患。谁谓子无衣，耿耿晨霞烂。凭风迟所思，好音下征雁。白露沾庭除，落叶纷零乱。长恐峄阳桐，终贻爨下叹。何当结高辔，一骋云中翰。
答魏山人
作者：施闰章
朝代：明
体裁：古风

养疴倦辞赋，倚醉耽孤眠。悠然远山云，堕我北窗前。揽之不可得，满屋生苍烟。知子薄雕虫，清啸怀列仙。时倾若下酒，不问东皋田。谁当理轻策，相从岩壑间。
筠江歌答周伯衡
作者：施闰章
朝代：明
体裁：古风

筠州江路阻且修，美人弭节行夷犹。童谣野歌三太息，乌山落日啼猿愁。人情弃旧如敝屣，云松胶漆何绸缪。长歌似同谷，短歌似秦州。君兮君兮，何独长吟永叹怀古今而慕匹俦。愿得千石酒，与君相拍浮。愿得双飞龙，与君同遨游。君闻我歌还泪流，安得并辔昆崙丘，与君清啸凌十洲。我发为君白，我兴为君发。鸟兽怒号，洪涛汩没。伯牙成连安在哉，雾雨冥冥沈海月。东流逝不停，沧溟会当竭，人生哀怨何时歇。君不见，凤与鸾。出丹穴，啄琅玕。高飞天路绝缯缴，何必珠树始盘桓，请君莫歌行路难。
简何省斋中允
作者：施闰章
朝代：明
体裁：五言律诗

中允还高卧，凉风此夕秋。情多那免病，年少岂应愁。家自夔龙后，身从日月游。祗疑荀奉倩，不得比庄周。
简张敦复侍讲
作者：施闰章
朝代：明
体裁：七言律诗

东南争道出群才，奏颂陈诗入几回。夜半灯前宣室召，日高花下讲筵开。书抽石阁多藏本，露近金茎有赐杯。游幸甘泉新驻跸，倘容休沐到邹枚。
简方吉偶同年索画
作者：施闰章
朝代：明
体裁：古风

故人能诗复能画，胸中丘壑笼十洲。丹青磅礴浑漫兴，人言君是顾虎头。我有鹅溪绢一疋，领取烟峦挂蓬室。五日一石十日水，如何三月不下笔。祇今我病愁蹉跎，江上青山归梦多。安能突兀置我层岩绝壑间，使我青鞋黄帽影婆娑，与君酌酒为君歌。闻君宦游气豪壮，曾踏龙湫与雁宕。不妨泼墨为此图，卧游想像一惆怅。
简枚臣明镜庵
作者：施闰章
朝代：明
体裁：五言律诗

已为纡组客，仍作入林游。雨色江城暮，滩声野寺秋。看山时岸帻，掩卷坐临流。倘忆谈经处，依稀白鹭洲。
管夫人墨竹
作者：施闰章
朝代：明
体裁：七言绝句

翠筱疏枝带雨新，墨痕传自管夫人。江山南渡留残壁，此物风流五百春。
管宁里
作者：施闰章
朝代：明
体裁：七言律诗

天下才名推管仲，幼安偏系达人心。翛然穿榻无车马，率尔挥锄竟古今。汉代风流多绝轨，海滨文物有徽音。艰难避地成高隐，故宅荒芜不可寻。
箧中偶检得陈说崖学士北镇集有作
作者：施闰章
朝代：明
体裁：五言律诗

别恨星霜久，书传驿路难。一编随手得，尽日捲帘看。使节医闾迥，家山姑射寒。庐居应有作，莫惜寄长安。
粤西乱后怀平乐太守尹蓂阶同年
作者：施闰章
朝代：明
体裁：古风

予本卧疴人，乃乘《相如传》。浩荡越江湖，迢递历乡县。分符值朋旧，天末各眷恋。就中有尹生，才名冠吴甸。素心炯白日，紫瞳掣流电。衔命守昭州，魑魅日中见。饮水愁毒淫，官庖无完膳。藩镇善督责，汗颜甘诃谴。诛求义不忍，出质到妻钏。播迁两及期，玄鬓飒已变。闻我万里来，握手惊拭面。洒埽先下榻，契阔共餐饭。煦沫及僮仆，敝衣为补缮。倾橐治我装，左右色无倦。二子汗血驹，龆齿挺英彦。论文受甲乙，悲歌杂欢宴。移觞松树根，濡翰鸲鹆研。陶陶夜未央，羽檄喧转战。桂岭走鲸鲵，昭江纷组练。城荒无驻卒，路阻绝邻援。爨婢罢晨炊，勺水不下咽。我行已仓皇，君意反缱绻。中厨呼酒浆，妻孥泪如霰。饯我登竹舸，挥涕苦相劝。封疆我则死，风鹤子当远。诀别水声中，缆解急飞箭。瘴云落日昏，耳目骤惊眩。但见逋逃人，男女相蹂践。别来断消息，枯蓬各飘转。苍梧杀气高，铜柱妖氛缠。巢卵得无覆，颈血恐已溅。诗书故多难，鬼神不录善。长号叙悲愤，战地儒冠贱。
粤西乱后怀平乐太守尹蓂阶同年
作者：施闰章
朝代：明

予本卧疴人，乃乘《相如传》。浩荡越江湖，迢递历乡县。分符值朋旧，天末各眷恋。就中有尹生，才名冠吴甸。素心炯白日，紫瞳掣流电。衔命守昭州，魑魅日中见。饮水愁毒淫，官庖无完膳。藩镇善督责，汗颜甘诃谴。诛求义不忍，出质到妻钏。播迁两及期，玄鬓飒已变。闻我万里来，握手惊拭面。洒扫先下榻，契阔共餐饭。煦沫及僮仆，敝衣为补缮。倾橐治我装，左右色无倦。二子汗血驹，龆齿挺英彦。论文受甲乙，悲歌杂欢宴。移觞松树根，濡翰鸲鹆研。陶陶夜未央，羽檄喧转战。桂岭走鲸鲵，昭江纷组练。城荒无驻卒，路阻绝邻援。爨婢罢晨炊，勺水不下咽。我行已仓皇，君意反缱绻。中厨呼酒浆，妻孥泪如霰。饯我登竹舸，挥涕苦相劝。封疆我则死，风鹤子当远。诀别水声中，缆解急飞箭。瘴云落日昏，耳目骤惊眩。但见逋逃人，男女相蹂践。别来断消息，枯蓬各飘转。苍梧杀气高，铜柱妖氛缠。巢卵得无覆，颈血恐已溅。诗书故多难，鬼神不录善。长号叙悲愤，战地儒冠贱。
紫芝歌
作者：施闰章
朝代：明
体裁：古风

岁之癸卯夏初吉，石龙城南芝草出。烂熳参差数十丛，纷如紫云曜赤日。寺后亭阴半山满，盘梡车盖状非一。百年父老罕惊见，十日穷搜犹未毕。是时僧舍蔷薇开，药公驻锡阆翁来。拄杖披榛睹灵物，赋诗大笑同徘徊。更锡山名曰紫芝，摛词勒碣冠崔嵬。此山旧为处士宅，中林尚想读书台。昔产瑞筠今神草，寸壤作异胡为哉。九茎连叶非难致，甘泉涵德空矜异。嘉禾不书苌楚嗟，忍拾山菌侈奇瑞。陈顾周梅皆健手，后先作歌真好事。我爱紫芝曲，人呼紫芝山。白石青山无姓字，江云松月心常閒。老夫齿落鬓已斑，胡为淟涊局曲风尘间。五芝倘许斧子食，会当餐英茹实使我光泽成朱颜。
紫阳书院歌
作者：施闰章
朝代：明
体裁：古风

尼山峄山回光铓，伊洛南来歙浦长。折衷诸儒谁独苦，羽翼六经朱紫阳。紫阳山有韦斋馆，回峰环侍如堵墙。夜阑风雨独灯火，书翻周孔堆绳床。作尉尤溪生仲晦，新安故土无时忘。考亭武夷著书处，并以紫阳称草堂。外家祝叟墓犹在，旧时山月萦中肠。共知魂魄良眷此，连云杰构绵烝尝。御书祠额冠岩壑，释菜讲业歌洋洋。兵兴万事如流水，渐仁摩义等秕糠。百年耆旧扫芜秽，穷秋跋涉裹糇粮。生徒习礼气肃穆，官师坐论声琳琅。当涂豁达略轩冕，布衣揖让承酒浆。俎豆敢言遗绪在，山川已觉灵旂翔。二程远祖亦歙产，厥里篁墩湖岭旁。丰祠伟碣著谱系，程朱阙里声煌煌。天生哲贤如择地，萃异钟英接混茫。孔坛颜巷犹咫尺，濂溪鹿洞森相望。于乎百家路充塞，圣远忍令吾道荒。明明日星未坠地，愿剪荆棘还周行。
红叶
作者：施闰章
朝代：明
体裁：五言律诗

素秋摇落候，辛苦若为容。深浅谷中寺，丹黄江上峰。征人勤怅望，思妇懒裁缝。转作三春赏，含情独倚筇。
纱帽洲
作者：施闰章
朝代：明
体裁：七言绝句

千帆争泊带归鸦，野店芦扉尽酒家。汀草江云应解笑，漫劳相唤作乌纱。
练江月夜怀旧太守曹冠五
作者：施闰章
朝代：明
体裁：古风

君行一何早，卧辙填周道。别后乱如麻，君行一何好。君昔迨未雨，逋贼请搜讨。脱今犹在官，山城当可保。忆过斗山醉，送我黄海游。诗成茶酒内，高视呼浮丘。我从莲岫归，要以郡斋宿。山中记一篇，肯作百回读。看云太函巅，讲学紫阳麓。万事长相思，书来鬓已丝。惟有东峰月，殷勤似旧时。
终风篇
作者：施闰章
朝代：明
体裁：乐府曲辞

大风连日夜，屋瓦声汹汹。孤枕旅思繁，短檠霜气重。太白一何高，光芒势飞动。万事总飘摇，藏舟苦不勇。廪粟沾腐儒，素餐实閒冗。赐金酒可沽，内顾惭且悚。久安朽钝姿，讵当徵辟宠。鸿笔谢渊云，微言昧周孔。雨雪一冬无，稿壤阏秋种。岁事频艰辛，物情逾倥偬。把卷手欲僵，敝裘炉自拥。时序忽已阑，坐增迟暮恐。
终风篇
作者：施闰章
朝代：明
体裁：古风

摧山剨地千树折，三日震荡吼金铁。捲起荒村屋上茅，横翻骇浪江头雪。比岁兵荒万事非，酸风鬼啸重沾衣。夏苗乾死秋谷稀，一时尽化枯蓬飞。
经宁邑东岸即目
作者：施闰章
朝代：明
体裁：七言律诗

山径盘盘谷口遮，参差霜叶万重霞。涧边列树多收漆，云外高峰总种茶。乱石风湍通钓艇，夹溪烟火辨人家。有怀不见含情思，细菊冯谁为采花。
经李太白墓
作者：施闰章
朝代：明
体裁：七言绝句

共说骑鲸捉月游，孤坟细草野风秋。夜郎幽愤无多泪，万古长江楚水流。
经王公岭白云庵
作者：施闰章
朝代：明
体裁：五言律诗

峻岭留精舍，危亭半夕阳。瘴云官路湿，春草寺门荒。飞矢散猿队，鸣铙驱虎伥。凭高聊极目，粤岭一何长。
经筵诗拟应制
作者：施闰章
朝代：明
体裁：五言排律

帝哲多天纵，王猷岂性成。虞廷心授受，说命学分明。师傅官僚重，诗书智慧生。皇舆真广大，睿虑益澄清。省岁铭无逸，歌云许载赓。皋夔依黼坐，董贾聚神京。好古心何亟，防倾气不盈。艰难思稼穑，饥渴下弓旌。旧史勤紬绎，先王是训行。桑林方应祷，竹素重垂情。端策陈坟典，求言宪老更。甘盘怀旧切，箕范叙畴精。敷奏输忠悃，咨询出至诚。嘉谟堪补衮，霁色洽和羹。御几牙签列，仙班玉佩鸣。表章追伏郑，传注起周程。日晡仍留讲，宸聪莫可名。龙门书盛事，虎观辨群英。沧海皆通贡，潢池敢弄兵。祗今干羽舞，会见泰阶平。
经衮州见刈麦
作者：施闰章
朝代：明
体裁：古风

仲夏少行役，四顾久延伫。于时方麦秋，田家欢旧侣。农刈挥长镰，妇拾维筐筥。诗人不我欺，主伯及亚旅。沃野皆平畴，种多甘薄取。未能肆人力，所赖惟膏雨。弃灰良可惜，田功敢辞苦。节取管商意，富强岂小补。惊禽思茂林，游麇思宿莽。停策当言归，努力艺禾黍。
经采石闻唐使君在姑郡有怀
作者：施闰章
朝代：明
体裁：七言律诗

太白祠前白昼阴，朔云残叶满枫林。题诗江上风流地，归客天涯岁晚心。秋稼荐荒津路险，青山长好鬓毛侵。使君相近不相见，梦逐寒潮几尺深。
经高溪东路即目
作者：施闰章
朝代：明
体裁：五言律诗

傍溪亭尽徙，觅路马徐行。颓岸春潮齧，荒原雨蔓生。人家多鸟散，水市与蛟争。陵谷频看变，徒增迟暮情。
绘川书院纪事
作者：施闰章
朝代：明
体裁：古风

洙泗日以远，伊洛近可溯。临风一仰首，千载眷有遇。重过睢水清，尚想杜陵句。旧俗多文章，良士矜矩步。吾友企前徽，丹祠展遐慕。交驰戎马场，得此俎豆处。尸祝森昔贤，弦歌集儒素。河岳纷回翔，上下英灵聚。周行今蔓草，驽马徘徊顾。群喙争扬波，六经忍塞路。虎观何足荣，兔园久非故。寸心获所归，众寐成独寤。仰视浮云驰，俯看流水去。谁为挽天河，回川尽东注。
绣江行
作者：施闰章
朝代：明
体裁：古风

羲仲驱车错躔度，玄冥夺取青阳路。三月重凝绣水冰，烈风倒拔阳丘树。天河沧海同翻覆，雪染桃花成白玉。茂陵消渴鹔鹴寒，望远伤春乱心曲。
绪冬月望早朝
作者：施闰章
朝代：明
体裁：七言律诗

晓漏初传钟鼓喧，彤墀仙乐奏云门。烽销万国瞻天喜，虎拜千官荷圣恩。霁日春回初献瑞，和风拂面早知温。似闻游豫迎阳气，五柞长杨候至尊。
绳武出佳纸偶书绝句
作者：施闰章
朝代：明
体裁：七言绝句

心清略似庞居士，斋禁还迂周太常。捲幔北园春树外，数峰青满读书堂。
绿雪·其一
作者：施闰章
朝代：明
体裁：七言绝句

敬亭雀舌枉争传，手制从过谷雨天。酌向素瓷浑不辨，乍疑花气扑山泉。
绿雪·其二
作者：施闰章
朝代：明
体裁：七言绝句

最难消息趁春晴，摘叶看僧顷刻成。眼底何人玉川子，可容庙岕独佳名。
缑山庙·其一
作者：施闰章
朝代：明
体裁：五言律诗

不知黄屋贵，挥手出尘氛。野蔓没丹灶，天风来岳云。荒祠环嶂入，仙药几人闻。倘值浮丘子，吾将鸾鹤群。
缑山庙·其二
作者：施闰章
朝代：明
体裁：五言律诗

叶县神仙宰，缑山帝子台。寻幽欢并马，惜别重衔杯。鹤驭层霄远，秋声万壑来。不胜怀古意，扪碣遍荒苔。
罨画溪游宴
作者：施闰章
朝代：明
体裁：七言律诗

沙泉庙茗共招携，宿霭晴云覆一溪。永日鸥凫还上下，当年藤树接东西。中流倒映丹楼出，密竹斜侵画舫低。信美山川复朋好，兴移五月有莺啼。
署中双鹤
作者：施闰章
朝代：明
体裁：五言律诗

风尘非尔地，住久暂忘机。啄案翻书帙，窥轩衔客衣。长鸣寒月下，共望白云飞。会有凌霄翮，沧江他日归。
署斋觞客对牡丹
作者：施闰章
朝代：明
体裁：七言律诗

独坐看花自举杯，称心佳客此登台。春寒故缓风光好，手植初惊烂熳开。疏雨避人筵外散，停云拂树酒边来。眼中万事从摇落，永夕留欢未拟回。
署楼对月次韵
作者：施闰章
朝代：明
体裁：五言律诗

新绿坐侵衣，片云天际稀。夜阑禁月冷，客久看春归。时论从高下，前贤重是非。辛勤披往牒，忍使寸心违。
美女怨
作者：施闰章
朝代：明
体裁：五言绝句

美女嫁盲夫，相近未相识。愿妾双目盲，明镜照不得。
翁武元之官黄州陈康侯索一言之赠
作者：施闰章
朝代：明
体裁：七言律诗

漫说交游万事慵，相闻客舍倦过从。梦回明圣湖头月，吟过慈仁寺里松。燕市尊开文字饮，楚天春去水云重。岐亭赤壁风流地，拄笏西看江上峰。
老女行
作者：施闰章
朝代：明
体裁：古风

老女发黄赤双脚，敝襦掩泪千行落。夙昔红颜不嫁人，今朝衰鬓将谁托。忆渠三五如春花，道旁见者为咨嗟。木有连枝鸟有匹，女儿那得长无家。杏花月，杨柳春，使我上山行负薪。豺狼厉齿为我邻，暮归不敢言苦辛。宴高堂，舞霓裳，梁间燕子飞双双。主人欢乐夜未央，我独何辜宿空房。君不见荡子妇，望远未归悲独处，老女吞声更谁语。
老至
作者：施闰章
朝代：明
体裁：五言律诗

老自何年至，追欢万事残。登山多倚杖，罢酒数凭栏。书喜短篇读，眠憎秋夜寒。旧游疏记忆，翻赖检诗看。
聂辑五明府晚宴籍山亭
作者：施闰章
朝代：明
体裁：五言律诗

清夜飞凫舄，华灯劝鹤觞。歌翻白苧曲，坐泛碧荷香。傲吏亲书卷，秋山入草堂。从来习池好，倒载兴难忘。
肥城
作者：施闰章
朝代：明
体裁：五言律诗

欹路人烟断，崩岩涧道低。黍苗深雉雊，山树散鸦啼。小邑谁弦诵，遗黎剩鼓鼙。褰裳独凭吊，日下万峰西。
胡万咸留滞石溪寺
作者：施闰章
朝代：明
体裁：五言律诗

三载难归客，乡书到几封。石城春入梦，江寺雨闻钟。沙碧添新草，云深失远峰。犹馀鹡鸰泪，遗恨楚山重。
胡国堂邀集画舫即事
作者：施闰章
朝代：明
体裁：五言律诗

乘涨青溪曲，回舟赤石矶。葵榴明野岸，杨柳动江扉。目换名园接，尊移莫鸟归。平生为朋好，力疾兴难违。
胡将军射双虎歌
作者：施闰章
朝代：明
体裁：古风

将军世胄冠三秦，身经百战开风尘。力排华岳今不用，挂剑韬戈勇且仁。马头忽听河西哭，山君咆哮出山腹。将军怒掣金仆姑，笑看白额如黄犊。伏者为雌腾者雄，阴风猎猎青林中。雕弧五石洞双腋，霹雳一响群山空。须臾叱咤取虎炙，折柬还招长揖客。匕首纵横似逐鹿，冰盘玉斝何狼籍。胡将军，君不闻李广射石扬英声，孝侯殪虎成令名。不若双擒破虎穴，天都赖尔为长城。明朝振策攀黄岳，许我披榛放胆行。
胡袁州来送别
作者：施闰章
朝代：明
体裁：五言律诗

拂衣真啸傲，送我却沾缨。旧业因官尽，繁霜满鬓生。途穷仍客舍，木落又秋声。清绝袁江水，相知非世情。
腊八日报恩寺绕塔
作者：施闰章
朝代：明
体裁：古风

长干崇梵宇，始基吴赤乌。有明增式廓，巍焕甲中区。佛火乱列星，高标奋浮屠。穷年无暗夕，腊日倾东都。既欣冬夜暖，复欢良友俱。襆被憩精舍，香饭饱伊蒲。向暮忽雷动，万众声喧呼。旃檀累平地，灯烛耀天衢。摩肩纷喘汗，罗拜充殿隅。我来亦三匝，胜事不可孤。高下响鱼磬，鼓吹繁笙竽。循栏出翘首，万仞殷珊瑚。九层灯百八，一一隋侯珠。云月共澄鲜，绰约悬冰壶。琉璃炫金碧，河汉青芙渠。百神或围绕，诸天来有无。争传函舍利，白毫光气殊。岁时一涌现，万口同惊吁。文人誇遘遇，长歌仍大书。此愿起阿育，神力当护持。胡为时破碎，霹雳惊太虚。治劫绝思议，奔走悯群愚。凌晨啖茗粥，纪述惭粗疏。
腊八日青溪玉山两精舍见约不赴
作者：施闰章
朝代：明
体裁：五言律诗

数有招提约，真谐避俗心。野桥沙际滑，山坞雪中深。香馔空煨芋，寒鸦少出林。高楼频极目，何处白云岑。
腊月二十四日奉使舟中祀灶歌
作者：施闰章
朝代：明
体裁：古风

江波倒卷风雪暮，冻浦舟胶不得渡。酌江之水荐江蘋，薄言送君君勿怒。饱嚼齑盐君所知，晨炊今日煨山芋。君扣天风咫尺间，孤臣万里愁关山。怜余家在肠空断，许借云车一往还。
腊月八日同诸君青原即事·其一
作者：施闰章
朝代：明
体裁：七言绝句

初来春雨继晴秋，今日残冬又续游。却忆雨中奇绝处，一天飞瀑碧峰头。
腊月八日同诸君青原即事·其三
作者：施闰章
朝代：明
体裁：七言绝句

涧转晴云拂袖低，一时支许共招携。若留慧远相看笑，赢得风流胜虎溪。
腊月八日同诸君青原即事·其二
作者：施闰章
朝代：明
体裁：七言绝句

松下亲烹卓锡泉，胜游三卧白云边。苍颜五老曾相约，不到庐峰十二年。
腊月八日同诸君青原即事·其五
作者：施闰章
朝代：明
体裁：七言绝句

怪石孤亭曲水滨，香城腊日总如春。当杯不饮君休笑，清绝梅花解醒人。
腊月八日同诸君青原即事·其六
作者：施闰章
朝代：明
体裁：七言绝句

谷口祠堂尚可寻，弦歌泉壑有遗音。明年重践春风约，云满空山花满林。
腊月八日同诸君青原即事·其四
作者：施闰章
朝代：明
体裁：七言绝句

胜事相传倒插荆，菁葱一树又旁生。啸公飞锡凌空去，塔院松风是啸声。
腊月十四夜忆内
作者：施闰章
朝代：明
体裁：五言律诗

夜月寒逾皎，遥怜江上村。老妻应望远，稚子强开樽。薄宦仍燕市，多年期鹿门。来朝是初度，莫漫有啼痕。
自临海赴黄岩
作者：施闰章
朝代：明
体裁：古风

黄岩不三舍，高岭踰四五。山谷何茫茫，人家馀宿莽。顾视修坂侧，白骨相撑拄。故垒血痕腥，日斜闻鬼语。乱定或初归，茕独少儿女。兵寇互俘索，千村无完堵。杈枒深树间，夹路多伏虎。回风响林薄，相看色如土。
自分宜之安福道中
作者：施闰章
朝代：明
体裁：五言律诗

山腰通石磴，人影入青苍。高陇分田细，回峰划水长。问炊迷野店，饮马歇村庄。游赏拨乡思，馀春殊未央。
自吉州之泰和道中
作者：施闰章
朝代：明
体裁：古风

行潦犹在涂，征车不遑息。峡折忽泉声，径转复山色。崎岖岩壑间，出没何终极。荒涂行旅稀，虎迹交南北。四顾多废墟，遗础委荆棘。回思未乱时，山民亦繁殖。
自喜
作者：施闰章
朝代：明
体裁：五言律诗

圣主知臣老，群公恕我真。从来甘薄宦，渐许乞閒身。记问随年减，方书以病亲。旧溪鱼鸟在，应待未归人。
自支硎晚赴花山
作者：施闰章
朝代：明
体裁：古风

石路交修林，新晴豁烟霭。残阳送客行，时与凉风会。深树暗人家，流泉出衣带。欲辨青莲花，遥知白云外。疏磬一声传，泠然得天籁。
自敬亭翠云寺步至一峰庵
作者：施闰章
朝代：明
体裁：五言律诗

山径纡千折，茅堂名一峰。门留谢守碣，树比大夫松。草阁满岩翠，香厨临石淙。词人支许辈，若个来幽踪。
自春归台临眺至城南看并蒂牡丹·其一
作者：施闰章
朝代：明
体裁：七言绝句

高下人家住翠微，青青草色上人衣。春归台畔春光在，造次何烦柳絮飞。
自春归台临眺至城南看并蒂牡丹·其二
作者：施闰章
朝代：明
体裁：七言绝句

山家野寺看花回，深巷花惊并蒂开。侧叠春风开不尽，好谁徐把合欢杯。
自浔阳至长沙舟中杂咏·其一
作者：施闰章
朝代：明
体裁：五言律诗

狂歌多楚调，宜入楚乡游。水阔蛟宫险，林深虎穴稠。楼船驰使节，箫鼓杂巴讴。春色来何远，青青杜若洲。
自浔阳至长沙舟中杂咏·其七
作者：施闰章
朝代：明
体裁：五言律诗

野鹤偏知雨，篙人自唤风。云开七泽尽，春涨五溪通。横海楼船远，征蛮刍饷穷。泊舟时夜警，卧倚宝刀雄。
自浔阳至长沙舟中杂咏·其三
作者：施闰章
朝代：明
体裁：五言律诗

地荒津吏远，吟坐野云昏。戍垒颓沙岸，渔矶倚树根。鸿归方抚瑟，鲂跃正开尊。江汉骚魂在，休教听夜猿。
自浔阳至长沙舟中杂咏·其九
作者：施闰章
朝代：明
体裁：五言律诗

翠竹似松杉，苍苍隐洞岩。开篷过水市，欹案趁风帆。云自青莎出，鱼从白鸟衔。瘴江惊早热，二月脱春衫。
自浔阳至长沙舟中杂咏·其二
作者：施闰章
朝代：明
体裁：五言律诗

秫贱偏无酒，愁来少醉眠。荒村依岸曲，古庙立山巅。水驿舟为骑，鱼乡网是田。石尤风太数，搔首郢门烟。
自浔阳至长沙舟中杂咏·其五
作者：施闰章
朝代：明
体裁：五言律诗

可怪春江远，沙堤少绿杨。暖催蛙鼓急，晴放燕泥香。峭峡惊帆转，游丝惹袖长。忽闻寒食近，不雨亦沾裳。
自浔阳至长沙舟中杂咏·其八
作者：施闰章
朝代：明
体裁：五言律诗

桑烟初袅日，谷雨欲濛时。少妇看杨柳，征人采蕨蓠。云岚春自媚，沧海世频移。抱瓮忘机叟，能无战伐悲。
自浔阳至长沙舟中杂咏·其六
作者：施闰章
朝代：明
体裁：五言律诗

鼓枻随渔父，乘槎老客星。莺声花屿暖，龙气雨潭腥。波绿澄湘浦，天青合洞庭。谁知鱼子饭，绝胜五侯鲭。
自浔阳至长沙舟中杂咏·其十
作者：施闰章
朝代：明
体裁：五言律诗

畏路天垂尽，湘南去路遥。鲛人登贾舶，山鬼避星轺。贾傅魂空吊，灵均恨未消。羁栖卑湿地，故国果云霄。
自浔阳至长沙舟中杂咏·其四
作者：施闰章
朝代：明
体裁：五言律诗

极目平沙阔，云归静不兴。山明开猎烧，水暗覆渔罾。浦寺僧孤立，崖亭鸟独登。偶逢高处泊，回首望金陵。
自浦城至建宁书事
作者：施闰章
朝代：明
体裁：五言排律

南去文溪路，滩声晓夜闻。横空攒岛屿，捲地走风云。回合山难断，青冥日易曛。舟人频出没，岚气半氤氲。石见无鱼穴，林深绝鸟群。剑棱欹侧过，眉睫死生分。孤客垂堂戒，惊流转棹勤。壶浆答三老，能事信输君。
自滁至濠数日行淖中
作者：施闰章
朝代：明
体裁：五言律诗

行役平生惯，秪今堪白头。缘冈涂数改，过雨潦还流。野暗无乌鹊，泥深没马牛。驱驰吾分定，念尔仆夫愁。
自皖江过彭蠡连乘迅风时予赴官湖西
作者：施闰章
朝代：明
体裁：古风

风猎猎，水茫茫，青山两岸如驱羊。大孤小孤争鹢首，轻帆坐啸陵马当。远看五老之峰冒云雾，白头如雪须髯苍。我欲往从之，川路一何长。不见青莲与白傅，至今犹有读书堂。官限催人何太急，风樯破浪横飞扬。谁知予梦在庐岳，暮云回首劳相望。
自罗汉寺度芙蓉岭行经海滨
作者：施闰章
朝代：明
体裁：五言律诗

岭多盘鸟道，路复绕蛟宫。老眼禁岚雾，衰颜受海风。客行山垒逼，野爨岛烟通。见说鲸波恶，惊心潮汐中。
自西海门登始信峰至石笋矼作
作者：施闰章
朝代：明
体裁：古风

汉武企蓬壶，谢客思庐霍。崎峭此层岭，俶诡难可度。狮岩既蹲䠞，九龙复回薄。邃壑开虚无，海藏失扃钥。珍贝堵中陈，鲲鲸谷底跃。冯夷破幽宫，白日逢不若。连峦荡层波，危屿竦丹雘。人烟乍晦明，缅睇辨山郭。回策磴屡纡，孤峰吐岞崿。果看野猿供，棋见仙人博。坼峡断谽谺，孤松横略彴。峰头石室存，铁壁成斗削。长江练一缕，九子莲累萼。俯窥散花坞，丹黄纷漠漠。延赏垂昃景，石笋惊解箨。万指攒青冥，高撑各锋锷。其旁无附属，兀奡露龂腭。璚树作弁盖，鲜云袅婥约。造物何狡狯，巨灵苦劖凿。苟非驭风人，实恐山鬼攫。抉险情自移，采真理无怍。逝将餐菊英，重来蹑芒屩。林峰不我嘲，当果浮丘诺。
自赠·其一
作者：施闰章
朝代：明
体裁：五言律诗

雨雪催年尽，干戈老若何。教儿谁警策，慎尔莫蹉跎。早岁文章送，平生药物多。归田良草草，十载负岩阿。
自赠·其二
作者：施闰章
朝代：明
体裁：五言律诗

海内谁知己，诗名亦偶然。久谙才是累，翻倚病为年。雀警风前竹，山通雪后泉。近来差小乐，未拟向人传。
自金凤洲汎舟至回龙寺
作者：施闰章
朝代：明
体裁：古风

芳渚缘城南，精庐带江汜。云树暗千重，沿洄才数里。上巳忽过眼，春光疾如驶。嘉会得朋好，良辰欢雨止。草齐水逾碧，艇进鸥不起。野坐憩双松，洲回揽香芷。适意且放歌，笑看东流水。
自高邮抵淮上书所见
作者：施闰章
朝代：明
体裁：五言律诗

客心惊节换，景物转凄其。俗岂忘歌鼓，人今贱岁时。蛙生残灶冷，蛟触旧堤移。辛苦春风意，犹烦著柳吹。
至南旺
作者：施闰章
朝代：明
体裁：五言绝句

客倦南来路，河分向北流。明朝望乡泪，寄不到江头。
至南旺
作者：施闰章
朝代：明

客倦南来路，河分向北流。明朝望乡泪，流不到江头。
至安成
作者：施闰章
朝代：明
体裁：五言律诗

节候将梅雨，风光已麦秋。田家深谷住，山郭碧溪流。邑里多君子，林峦足胜游。讲堂闻尚在，怀古欲淹留。
至莆中谒余吏部赓之先生
作者：施闰章
朝代：明
体裁：五言律诗

壶岭飞云外，山城压海边。我来枫叶候，恨失荔枝天。浦绝叉鱼艇，人荒种蛤田。间关逢旧好，款款不成眠。
舆无夫行
作者：施闰章
朝代：明
体裁：古风

鸡鸣驱车客行急，行渡黄河北岸立。倌人驿吏饥且逋，朝天使者舆无夫。舆无夫，日欲暮。千钱一夫不肯去，闾井流亡已非故。君不见草深野旷狐纵横，荒田夹岸无人耕。
舍弟严归里
作者：施闰章
朝代：明
体裁：五言律诗

尔来逾一岁，归去数封书。霜雁行相伴，原鸰义恐疏。坐应穿木榻，贫莫厌柴车。遥计中秋月，还家慰倚闾。
舍弟阮两儿淳恪读书双溪
作者：施闰章
朝代：明
体裁：古风

读书贵闻道，静专靡不成。送子适园馆，要使心魂清。麻姑东巀嶪，玉山前峥嵘。庭交竹桂影，门无剥啄声。溪山足朝爽，披豁来聪明。念此旧庐好，先世手经营。藏书万馀卷，入室千人英。仰首接洙泗，颜曾如弟兄。余少苦贫病，饥饱倚藜羹。呻吟杂呫哔，洒扫锄柴荆。空楼常独宿，鬼语窥灯檠。斋居寡言笑，槁木捐百情。哀乐见古人，解颐或沾缨。有作或传写，童丱早声名。抚躬惭不逮，心曲中宵惊。宦游徇薄禄，高树出檐楹。归来巡旧圃，攀条泪纵横。汝曹今逸乐，被服暖且轻。牙签乌几净，珍木黄鹂鸣。哲匠维师友，典训禀周程。黾勉念祖德，慎勿忝平生。吐词贲文绣，高步追六经。布衣苟若此，何必谈公卿。缠疴吾久衰，踽踽愁独行。高歌拭老眼，伫立摇心旌。
舒康伯示北征诗有作
作者：施闰章
朝代：明
体裁：七言律诗

汉江归梦莫滔滔，布袜青鞋兴自豪。射策生涯供作客，倚天怀抱见登高。悲歌终古闻燕市，绝调何人复楚骚。黄菊丛枝还好在，旗亭斗酒待持螯。
舟中七月十五夜
作者：施闰章
朝代：明
体裁：古风

水宿淹屡旬，晚棹行未歇。蓬窗西向开，摇摇峰影没。芦中露欲零，沙际木微脱。蟋蟀鸣几宵，凉飙切人骨。故乡当此时，粢盛荐秋节。自予久行役，频致烝尝缺。薄禄不逮亲，守官赴京阙。箫鼓鸣中流，夜静声幽咽。惟见波上鸟，飞向山头月。
舟中寄谢吴无锡·其一
作者：施闰章
朝代：明
体裁：七言绝句

吴隐家风官自贫，苦心为客不谋身。却惭安邑殷勤甚，仲叔当年恐笑人。
舟中寄谢吴无锡·其三
作者：施闰章
朝代：明
体裁：七言绝句

金陵买屋事仍艰，作客还山总未閒。长忆延川眷侨肸，草堂好置九峰间。
舟中寄谢吴无锡·其二
作者：施闰章
朝代：明
体裁：七言绝句

嘉树堂前折柳枝，二泉亭畔倒金卮。岘山叔子风流在，犹让当筵对客诗。
舟中寄谢吴无锡·其四
作者：施闰章
朝代：明
体裁：七言绝句

把臂相看好入林，残樽向夕恨分襟。舟回百瓮清泉在，照见延陵一寸心。
舟中望采石
作者：施闰章
朝代：明
体裁：古风

孤屿起中流，巀嶪连江岸。霜严碧松白，楼迥朱霞烂。巨石陵天门，崖字久漫漶。咏史想遗音，然犀怀壮观。潮汐自往来，人物几凋换。飙急吹豚鱼，天阴鸣水鹳。英雄此战争，回首一悲叹。
舟中立秋
作者：施闰章
朝代：明

垂老畏闻秋，年光逐水流。阴云沈岸草，急雨乱滩舟。时事诗书拙，军储岭海愁。荐饥今有岁，倚棹望西畴。
舟中立秋
作者：施闰章
朝代：明

垂老畏闻秋，年光逐水流。
阴云沉岸草，急雨乱滩舟。
时事诗书拙，军储岭海愁。
洊饥今有岁，倚棹望西畴。
舟中立秋
作者：施闰章
朝代：明
体裁：五言律诗

垂老畏闻秋，年光逐水流。阴云沉岸草，急雨乱滩舟。时事诗书拙，军储岭海愁。荐饥今有岁，倚棹望西畴。
舟中绝句·其一
作者：施闰章
朝代：明
体裁：五言绝句

船过富春渚，路近新安江。家乡才入梦，夜雨滴蓬窗。
舟中绝句·其二
作者：施闰章
朝代：明
体裁：五言绝句

晓色戎戎暗，孤帆漠漠开。湿云飞不起，几片落船来。
舟中见新燕·其一
作者：施闰章
朝代：明
体裁：五言律诗

汝到知时节，殷勤傍客槎。衔泥冲雨急，逐伴掠溪斜。烟寺初低柳，江城半落花。那堪正寒食，游子又离家。
舟中见新燕·其二
作者：施闰章
朝代：明
体裁：五言律诗

春去关情甚，重禁燕子催。旧巢何处在，沧海隔年来。节序看蓬鬓，乾坤剩钓台。江皋凭怅望，横笛为谁哀。
舟中赠半山
作者：施闰章
朝代：明
体裁：五言律诗

闻尔幽栖处，山房置佛灯。丹青聊卒岁，云壑别成僧。馔煮清溪笋，吟扶黄岳藤。六朝多古寺，乘兴下金陵。
舟中逢立春
作者：施闰章
朝代：明
体裁：七言律诗

醉后儿童报立春，扣舷更酌惜良辰。江寒芳草迟消息，裘敝王孙旧苦辛。无计疗饥惭八口，几时减米救诸亲。岭梅何处殷勤折，明日孤舟楚水滨。
舟发南浦却寄熊司马
作者：施闰章
朝代：明
体裁：古风

春节既云迈，流光不可攀。独馀野花好，丛生江岸间。虽非兰与蕙，聊复解客颜。白鸥眠近渚，见人犹未还。因忆湖上叟，草阁东湖湾。高咏蹑彭泽，目送浮云閒。惜哉难与俱，濯缨临潺湲。
舟回至虎丘高苏州追送一诗
作者：施闰章
朝代：明
体裁：七言律诗

练江高会旧缠绵，重傍花洲共客筵。杖屦湖山容我辈，风流韦白见当年。雀舟早觉青枫冷，虎阜谁看好月圆。别后尺书劳问讯，离情长系郡楼前。
舟晓
作者：施闰章
朝代：明
体裁：五言律诗

晓梦乡关里，俄惊鼓棹时。鸡鸣知市近，岸转觉舟移。云树分曦早，江村出雾迟。钓船鱼唤买，恰称及晨炊。
舟次觅酒不得佳
作者：施闰章
朝代：明
体裁：古风

我自数斗酒，携来自乡曲。取醉不在多，时时慰独宿。昨成饮酒诗，百觞苦不足。不惜十千沽，恨乏尊中绿。因忆故山泉，清冷漱寒玉。酿以渚田秫，杂以离下菊。开瓮欢新酷，呼饮旧风俗。渊明行未归，浊酒谁当漉。
舟泊沧州登毗卢庵
作者：施闰章
朝代：明
体裁：五言律诗

僧庐依断岸，物色占沧州。平野兼葭暮，虚堂松菊秋。天风催解缆，客眼倦登楼。借问高常侍，何人识故丘。
舟泊阊门
作者：施闰章
朝代：明
体裁：五言绝句

我爱阊门好，停舟细雨时。伯通遗宅在，为问主人谁。
舟行值刘润伯北上
作者：施闰章
朝代：明
体裁：七言律诗

落帆飞盖集江湾，入舫欢呼夕照间。笑索新诗娱客路，细论往事忆家山。云昏河汉疏星没，沙白汀洲宿鹭还。南北风烟正分手，钓纶何日共身閒。
舟行晓望
作者：施闰章
朝代：明
体裁：古风

层岩淡空霁，疏柯露稍晞。朝云怀故岫，未忍随风飞。田家始烟火，野老开荆扉。林景何烂熳，霜叶含清晖。讵知远行客，中心如渴饥。
舟雪纪怀
作者：施闰章
朝代：明
体裁：古风

飒然修渚客，复此连朝住。气敛渴海潮，声翻拔江树。噭噭闻哀鸿，冥冥失白鹭。倚杖思江村，微径阻芒屦。宦游二十年，出处罕暇豫。风雪得淹留，执卷自朝暮。笔札就蓬窗，丹铅正遗误。百端交茫茫，时少得微趣。虽无破浪怀，雅有浮家慕。且愿买扁舟，长游五湖路。
船破
作者：施闰章
朝代：明
体裁：古风

蠲首何摧颓，长鲸风雨至。嗟尔万斛舟，致远良不易。高帆入烟霄，洪涛历淮泗。舟石忽相触，衣袽夙无备。拱手呼鬼神，将无河伯祟。舟中有贾客，相顾皆涕泪。坐丧千金赀，万里空憔悴。我独携旧书，沾湿有馀慰。
芙蓉泉
作者：施闰章
朝代：明
体裁：古风

好鸟鸣兰薄，春风柔且嘉。振辔肆逍遥，潜波湛清华。讵矜岩洞游，宁要羽客家。虚白茅宇静，崚嶒石槛斜。连珠出水面，散作芙蓉花。荡波生微风，照日成流霞。众人忌独醒，吾生苦无涯。蓬莱近清浅，安得乘仙槎。
芜江除夕
作者：施闰章
朝代：明
体裁：古风

远别忧思长，近阻忧思亟。客舟傍乡路，岁除仍旅食。灯火明江干，人声夜不息。劳劳日以老，滔滔去何极。儿当学人语，不得戏我侧。飘蓬怀故根，常愧归飞翼。
芜江除夕
作者：施闰章
朝代：明
体裁：古风

远别思悠悠，近阻心切切。使舟傍乡路，离绪纷暮节。江灯耀繁星，永夜光不灭。念我同舍郎，明燎拜丹阙。我独浮江波，危樯守霜雪。儿当学人语，不得戏我侧。二亲在丘墟，墓木拱松柏。草木有本根，飞蓬何独折。春风太辛勤，岁岁与枝叶。羲和应已老，奔策亦未歇。
芦中篇寄余季芦先生
作者：施闰章
朝代：明
体裁：古风

芦中之吟泪如水，芦中之人伊谁子。烟雾冥冥沧海深，重欷累叹沾我襟。三闾既沈杜陵死，此曲谁能辨古今。岁寒道远日欲暮，天惨惨兮雨淫淫。步兵愤俗多白眼，茂陵卧病无黄金。从前万事难具陈，神龙偃蹇同枯鳞。长鲸风起万家破，海滨白昼生青燐。四壁不存八口困，著书满匣成飞尘。平原兄弟太丘子，更和递唱矜阳春。寄我就亭歌，胸中磊块一何多。序我江行集，哀乐无端风雨急。文章自古中何用，瑚琏瓦缶谁轻重。可怜一片子期心，鬼神为泣山川动。先生旧泽在陵阳，杂花种满宛溪旁，我今思归心内伤。安得归故乡，从君以徜徉。足踏琴高鲤，手把李白觞，侧身东望思茫茫。
花下歌送陆丽京之南浦
作者：施闰章
朝代：明
体裁：古风

去年送君白鹭洲，酒酣握手登高楼。宾朋四坐独长啸，诗成气挟长江流。今年送君鹿江曲，春盘促席梅花屋。城南击虎进虎肉，云开坐见千峰绿。丈夫忼爽心颜开，对君好尽花前杯。双屐几年游海峤，石梁瀑布穷天台。天台四万八千丈，直攀华顶窥天上。亲见松乔驭赤螭，下看日月生青嶂。大陆才名世所稀，风波澒洞中心违。凤羽已将罹雉网，羊裘还许卧渔矶。端江江畔寄双鲤，曲江祠前采芳芷。倚遍扶桑望八荒，更逐浮云几千里。胜游良会难可忘，东皇告我邀春光。南州词伯好相见，为报相思江水长。
花下独酌
作者：施闰章
朝代：明
体裁：古风

前年花蕊繁，去年花蕊单。去年花间叶，今年花满栏。花亦隔年盛，人生讵不难。一觞聊自劝，酒少有馀欢。咏言非丝竹，中怀从此殚。柳下洵非拙，三黜岂旷官。何如耦耕翁，荷锄常独閒。
花前答客·其一
作者：施闰章
朝代：明
体裁：七言绝句

年年觞客为花忙，衮衮连朝复共觞。回想乱离今好在，黄金费尽尽相当。
花前答客·其二
作者：施闰章
朝代：明
体裁：七言绝句

每出看花到夕晖，作花都护怯花飞。阑前倚醉深深酌，陌上行歌缓缓归。
花山牡丹
作者：施闰章
朝代：明
体裁：古风

轻桡宿水裔，杖策寻岩扉。眷言芳春节，兼与故人期。天葩无旧种，玉树无繁枝。前年北山麓，今年东山陲。根株与岁迁，素心终不淄。岂无丛花好，懿此灵卉稀。空山石累累，独立天风吹。攀条莫敢折，含芳贻阿谁。
花朝小饮有怀龚扶万使君
作者：施闰章
朝代：明
体裁：七言律诗

共惜芳辰倒玉壶，离情忽绕楚天隅。洞庭人去双鱼断，谢守楼空片月孤。宦谪生涯成道路，归来战地失江湖。花朝细雨逢初度，有客看花痛饮无。
花石潭阻风
作者：施闰章
朝代：明
体裁：古风

作吏如浮云，风吹不得住。浮云去无心，作吏行多惧。局促为辕驹，踟蹰怅前路。溯流婴恶风，滩石窘跬步。婆娑忆官阁，手植多奇树。杂蕊红如锦，繁枝暗成雾。花时久行役，坐送春光暮。高歌河上翁，独惬沧洲趣。
花药山相传何仙姑采药处
作者：施闰章
朝代：明
体裁：五言律诗

杖策寻仙迹，乘春醉羽觞。药垆青嶂远，环佩白云长。巢鹳依山寺，林花发野棠。孤亭面衡岳，北望正苍苍。
芹野草堂诗为陈集生感赋
作者：施闰章
朝代：明
体裁：七言律诗

绿野堂开傍碧溪，争传刺史此幽栖。春来湖水侵阶满，木落龙山入槛低。卧柳枝残人久去，古墙苔掩句曾题。可堪王谢风流地，巢燕频更旧路迷。
苍梧云盖寺访无可上人
作者：施闰章
朝代：明
体裁：七言律诗

精舍萧疏山路斜，高人解组即袈裟。沧桑痛哭知无地，江海流离不见家。云暗苍梧飞锡杖，梦归秋浦泛仙槎。与君坐对成今古，尝尽冰泉旧井茶。
苍梧兵宪彭孔皙刺史沈景山饯别舟次
作者：施闰章
朝代：明
体裁：五言律诗

相逢迟信宿，祖道上孤舟。惜别翻无语，衔杯更起愁。瘴烟迷岭树，明月照江流。去住同为客，萧萧天地秋。
苏州高使君苍岩郡斋夜宴·其一
作者：施闰章
朝代：明
体裁：五言律诗

良宴坐清光，官斋一草堂。地宽容树绿，人静爱宵长。皎月入尊酒，凉风吹客裳。殷勤此时望，谁是独思乡。
苏州高使君苍岩郡斋夜宴·其二
作者：施闰章
朝代：明
体裁：五言律诗

吴苑风光好，曾闻销夏湾。今宵五湖月，偏照几人閒。微露下高树，清歌欢别颜。何当缓征棹，一问洞庭山。
苏门山
作者：施闰章
朝代：明
体裁：古风

寻幽无远近，在险必攀践。兹山接郊坰，灵异天下鲜。仙台冠丹岑，列馆丛碧藓。来者若有遇，往迹讵可辨。林端虚白生，下见水清浅。荇藻舞涟漪，云岚静舒卷。澄波平百顷，倒影涵绝巘。怀道企李邵，多才惜嵇阮。逝者不可追，清欢孰与展。迟回川上叹，白露忽已泫。
苕上答同里茅楚畹
作者：施闰章
朝代：明
体裁：七言律诗

挟策悲歌忆帝都，谈经郡阁复游吴。高斋松雪开书帙，美酒乌程满玉壶。夜雨官亭欢故旧，春风画舫入江湖。白蘋洲畔同君坐，雅咏还如柳恽无。
苕溪曲
作者：施闰章
朝代：明
体裁：七言绝句

水竹疏篱护女桑，提筐采叶逐溪长。渡头风起回船急，夹岸花飞断妾肠。
苕溪秋泛
作者：施闰章
朝代：明
体裁：五言律诗

旅泊烟波里，扁舟日看山。岸过走马埒，潭问钓鱼湾。菰米供饥爨，荷风醒醉颜。回思簪冕客，今古几人閒。
苦忆二首和尤悔庵检讨·其一
作者：施闰章
朝代：明
体裁：七言律诗

苦忆沧浪亭畔好，眠鸥浴鹭傍阶时。半窗绿荫开书卷，片石閒容把钓丝。桐雨微闻人却扇，荷风入坐客衔卮。西轩复有秋兰在，花箭新抽第几枝。
苦忆二首和尤悔庵检讨·其二
作者：施闰章
朝代：明
体裁：七言律诗

临溪小筑忆茅茨，长夏松风枕畔时。坐久晴沙翻锦石，诗成细字写乌丝。藤根揉就充书架，楷瘿刳来作酒卮。回首此时谁称意，鹪鹩梦绕旧栖枝。
苦热行
作者：施闰章
朝代：明
体裁：古风

帝京酷热天下无，谁言白日寒幽都。往时昼汗夜拥被，朝昏爽气生肌肤。今年日夜如釜甑，赤身卧地仍狂呼。庞眉父老称怪事，人暍马喘死载涂。辇冰如山塞路衢，千家买尽争须臾。去冬苦寒今苦热，天气过差偏有馀。江南炎暑常胜北，关情故里当何如。近闻太白复昼见，忧来侧足重踟蹰。
苦节篇答友
作者：施闰章
朝代：明
体裁：古风

凉风八九月，吹我中庭树。当窗荡子妻，独处叹迟暮。姑老婿不归，十载河阳戍。累日断晨炊，蓄意欲谁诉。人言桃李颜，毋为糟糠误。白石出清溪，水流石不去。妾命在采桑，遗金岂复顾。贫贱无盛年，朱颜已非故。吞声勿敢言，努力畏多露。
苦雨篇
作者：施闰章
朝代：明
体裁：古风

阶前不合蛟龙走，瀑布飞腾穿户牖。屡惊骤雨怒翻盆，更看飞雹大如斗。九衢万户皆洪涛，苍穹下坠滹沱高。垣倾壁塌知何限，但闻野哭声嘈嘈。我栖客馆作官署，屋漏更无容膝处。儿童狼藉坐泥中，叠架匡床暂箕踞。老夫食性怕炊煤，河鱼疾发腹轰雷。寸薪尺壁那可得，蛙生尘釜空徘徊。北尝苦旱南苦雨，防河掘尽中州土。竹竭山平瓠子愁，幽燕又见商羊舞。淫淫日夜忧如何，海陬未息长鲸波。
苧萝山
作者：施闰章
朝代：明
体裁：七言绝句

扁舟载去是邪非，消息人间恨不归。留得舞衣魂未散，苧萝山下白云飞。
茂之尔止野遗闇公俞邰晚集寺寓
作者：施闰章
朝代：明
体裁：五言律诗

斋厨尊酒薄，岁晚复含情。久客安羁旅，偷閒恋友生。诗从僧磬得，心与野梅清。临别添惆怅，更阑听雨声。
范鲁生书至却寄
作者：施闰章
朝代：明
体裁：五言排律

别久两相望，书来水驿长。新诗缄累幅，短札字千行。事往频回首，情多忽断肠。把杯陪画舫，祖道感河梁。花想寒梅下，轩开卢橘旁。独吟安石几，散帙满藜床。叠嶂朝生爽，双溪晚送凉。周旋从简易，搜讨破微茫。薄宦今何有，穷檐卒未康。向人真惨淡，得句复猖狂。病遣杨枝去，愁冯竹叶尝。教儿粗识字，忆弟倘升堂。世事渐磨灭，生涯迫老苍。蒺藜岐路仄，萝薜故园荒。瘠壤仍凶岁，孤城近瘴乡。终当归草阁，一醉旧沧浪。
茅山
作者：施闰章
朝代：明
体裁：古风

羽人有窟宅，灵山罕俦匹。三峰次低昂，万象森崒嵂。积雪涤崇峦，崩云荡寒日。丹寻长史井，碑想隐君笔。瑶草滋玉泉，幽洞扃石室。层巅岩穴深，白昼龙螭出。地肺探窅冥，宫观郁萧瑟。菌蟪无修期，鹍鹏匪脆质。安得屏纷鹜，摄生以宁一。餐霞俟何年，聊试采芝朮。
茅山元符宫书壁
作者：施闰章
朝代：明
体裁：五言绝句

春寒山客少，石径迥百折。恰对大茅峰，晴馀半峰雪。
茅山芮道士山楼怀蒋虎臣翰撰
作者：施闰章
朝代：明
体裁：古风

山房頫流泉，高阁相回属。春寒冰未消，林下苔已绿。微月出东峰，灵飙响乔木。此中有石床，故人尝独宿。
茉莉词戏和阮怀耦长·其一
作者：施闰章
朝代：明
体裁：七言绝句

海峤佳人冰雪姿，缟衣绿鬓影参差。不贪结子花长久，摘罢明珠又满枝。
茉莉词戏和阮怀耦长·其三
作者：施闰章
朝代：明
体裁：七言绝句

日汲寒泉灌几回，下阶频为摘花来。拚教玉蕊穿云鬓，才傍侬身花自开。
茉莉词戏和阮怀耦长·其二
作者：施闰章
朝代：明
体裁：七言绝句

爱花全不为花愁，穿取团团似雪毬。欲作新妆相趁好，吴姬临晚更梳头。
茗坞行
作者：施闰章
朝代：明
体裁：古风

回风动蒿藜，远闻戎马嘶。谁家有好女，泣涕吟路岐。仓卒行路情，垂头牵我衣。浮萍寄清流，免为浊水泥。妾夫良家子，壮气贯虹霓。不听妾区区，战死不及归。愿为双飞燕，衔土掩遗尸。白骨横累累，夫婿知阿谁。
茗坞行·其一
作者：施闰章
朝代：明
体裁：古风

我有老祖母，白发披两耳。骨肉日零落，恸哭依秋水。眼前看孤孙，问是谁家子。泪多早丧明，艰虞迫莫齿。白刃何苍皇，驱我东南徙。人与杖俱扶，蹉跌入荆杞。黾勉进藿食，哽咽受一匕。男儿值乱世，固穷未云鄙。空郁负米心，穷岫无甘旨。
茗坞行·其三
作者：施闰章
朝代：明
体裁：古风

远赴南山阿，言迈已百里。树杪见人烟，解颜慰妻子。扪足息岩阴，一坐不能起。长跽乞主人，庑下聊栖止。亲交何杂遝，兔丝牵葛藟。茅屋二三间，风雨昨倾圮。去去勿踟蹰，落日下荒垒。
茗坞行·其二
作者：施闰章
朝代：明
体裁：古风

晨征发荒野，薄莫临回溪。秋水寒且急，梁绝路无蹊。妻孥相怨怒，濡足褰裳衣。妾身不足惜，所念怀中儿。前山猛虎穴，日昃徒侣稀。屏营不敢语，怪我饥儿啼。吞声还拨弃，泣涕谁当知。
草阁即事
作者：施闰章
朝代：明
体裁：七言绝句

草阁时时敞竹扉，石栏平俯钓鱼矶。可怜一树堤边柳，能遣飞花满客衣。
荒鸡行
作者：施闰章
朝代：明
体裁：古风

长夜漫漫才二更，济南城里鸡齐鸣。劳人鞅掌未眠卧，起视欃枪泪双堕。昔人闻鸡夜起舞，雄心不厌乱离苦。可怜四海今横戈，荒鸡荒鸡奈尔何。
药公拈余浮云一洗万峰出作画并题短歌见贻依韵报谢
作者：施闰章
朝代：明
体裁：古风

药公别具神仙笔，照夜青藜逢太乙。手翻沧海弄白日，兴酣笔落如箭疾。千岩万壑何周悉，为我倒缩蓬莱归一室。云蒸雾合天地一，半空风雨泉声出。
荷山草堂歌为徐仲光作
作者：施闰章
朝代：明
体裁：古风

蛟不在木兮凤不栖渊，嗟尔美人兮胡为乎穷山。掉头纵使老岩穴，安能餐霞蹑景逃人间。荷之山兮似荷叶，烟霏露濯芙蓉色。山中人兮抱膝吟，走币陈书招不得。吾闻玉井之莲藕如船、花十丈，削成太华不可上，不如一亩之宫足偃仰。君不见桃花园，栗里村，其人百世今犹存。
荷湖馆
作者：施闰章
朝代：明
体裁：七言绝句

隔林烟火几人家，古庙江头噪晚鸦。欲问芰荷香寂寂，一川新涨白蘋花。
荻港乘迅风至秋浦作
作者：施闰章
朝代：明
体裁：古风

彩鹢西南飞，昂首睨青天。朝望芜江树，暮搴秋浦烟。山川动漠漠，风雨鸣填填。一塔林中出，突兀来我前。天意不可测，客心翻茫然。行当越潇湘，南浮炎海边。风伯幸勿倦，努力相周旋。
荻港谣
作者：施闰章
朝代：明
体裁：乐府曲辞

港中艇子不可宿，夜半蛟翻浪崩屋。港口颓垣不可居，蛟来触岸民为鱼。峨岢大艑落何许，鼍骇鲸奔作风雨。几人翻却横黄金，有客移船闻鬼语。
莆中赠余季芦先生
作者：施闰章
朝代：明
体裁：七言律诗

旧业芦中胜瀼西，飘摇松菊委荒蹊。断行独雁愁霜冷，移树哀猿带雨啼。病卧孤城沧海暗，诗成万首白头低。鲤湖咫尺仙山在，那得晴云共杖藜。
莆田余希之注李长吉诗作歌寄之
作者：施闰章
朝代：明
体裁：古风

峄阳琴材野火烧，海波晦冥鸟悲号。夜半骚魂冢中起，玉楼使者寒不死。石鼓初鸣桐木鱼，冰蚕重濯锦江水。李生余生皆畸人，知音识曲伤千春。伯也能倡仲能和，眼前乐事真绝伦。吾爱昌黎有奇癖，鹍鹏垂翅能先识。其时崛奥拗金铁，一寸瑶草不肯食。世人皮相韩无诗，天孙怒罢机中丝。请君并辑为韩李，光怪应须缠十指。
莆田郑牧仲未面枉诗见讯
作者：施闰章
朝代：明
体裁：七言律诗

未见幽栖谷口人，诗来肯寄楚江滨。藏书剩有君山富，卖卜谁言季主贫。夹漈湖边高隐宅，匡庐峰顶独游身。从誇谢朓吾何有，徒遣相思白发新。
莫射雁词
作者：施闰章
朝代：明
体裁：乐府曲辞

莫射雁，雁孤不复双，夜夜哀鸣思故雄。天寒野旷积冰雪，独忧矰缴声不绝。却惊群雁来相欺，吞声抱义中心悲。流人远谪多边戍，定有逋臣附尺素。请君放雁且双飞，凭寄书来还寄去。
莫相忘行
作者：施闰章
朝代：明
体裁：乐府曲辞

人生良会不易得，对面东西各南北。干戈迟暮更惊心，相望那能见颜色。朅来文士如云屯，一时待诏来金门。深山大泽皆罗致，申命重招劳至尊。枚马纷纷皆博雅，汉世贤良称董贾。彩笔雕龙徒满眼，吾侪岂是悠悠者。从来虎鼠有定命，歌声金石贫非病。纵令醉尉相揶揄，早被君王识名姓。男儿菀枯聚散复何常，与君相见莫相忘。
萤火
作者：施闰章
朝代：明
体裁：五言律诗

埋照亦何恨，荧荧到夕扉。傍林沾雨重，穿幔向人飞。暗觉星河动，寒疑石火微。夜阑明月尽，见尔倍清辉。
萧山黄开平别业同诸子赋
作者：施闰章
朝代：明
体裁：五言排律

山堂临北干，好友共相求。篱径开丛竹，图书冠九州。海门时骋目，江屿坐消忧。投辖星辰聚，临窗河汉流。岩阴藏短榻，木末出层楼。细雨池台绿，回飙洞壑秋。云连秦望树，潮送武林舟。疏酌偏成醉，高言不易酬。才倾鹦鹉赋，狂典鹔鹴裘。兵革身将老，风骚志未休。渔蓑烟际没，水寺掌中浮。宇宙谁青眼，沧洲许白头。湘湖莼正好，禹穴字还留。客选兰亭胜，人堪莲社收。栖迟心不厌，贫贱性难柔。朱果呼儿摘，新醪向妇谋。情閒鸥鹭静，歌罢鬼神愁。杜甫诗难尽，重过何氏游。
萧氏春浮园四首·其一
作者：施闰章
朝代：明
体裁：五言律诗

近午收残雨，长林受好风。不知三径僻，只似万山中。木末层台出，云根小艇通。春光渐零落，惆怅旧花丛。
萧氏春浮园四首·其三
作者：施闰章
朝代：明
体裁：五言律诗

林壑爱萧疏，平泉总不如。坞眠衔草鹿，池老放生鱼。种药兼茶圃，留僧置佛庐。漫嗟亭馆废，犹是子云居。
萧氏春浮园四首·其二
作者：施闰章
朝代：明
体裁：五言律诗

地静看云住，林深著处迷。藤萝缠旧碣，亭阁卧丹梯。疏磬夕阳外，平田春水西。黄莺解留客，尽日傍人啼。
萧氏春浮园四首·其四
作者：施闰章
朝代：明
体裁：五言律诗

不及追前辈，怜予独后游。高怀丘壑见，乔木宋元留。野老能行酒，园丁解弄舟。婆娑问遗事，流水暮生愁。
落石台
作者：施闰章
朝代：明
体裁：古风

清溪横断石，独障水东注。瓠樽左右浮，坐卧鱼龙聚。舍策漾轻舫，延目沧洲趣。繁吹激潺湲，阴霞改晨莫。仰视飞来亭，参错入烟雾。河畔可投竿，赏心复谁遇。
董仲舒祠
作者：施闰章
朝代：明
体裁：古风

攘攘五都市，南北交驱驰。贵贱各有营，崩迫无停时。我过董子祠，中心怅有违。相传此旧宅，精灵俨在兹。断碣蚀苍藓，荒几走伊威。蘋蘩谁复荐，清风吹我衣。汉初尚文籍，大道久迷离。夫子挈坠绪，卓矣王者师。如何末世士，磬折争刀锥。威凤翔九仞，腐鼠安足希。
董玉虬侍御宅同汪苕文叶子吉
作者：施闰章
朝代：明
体裁：五言律诗

地偏明月好，夜静白云生。京雒留吾辈，壶觞不世情。侵衣花槛露，归骑晓钟声。凭记江都宅，风流满帝城。
董玉虬侍御邸斋作墨竹布障
作者：施闰章
朝代：明
体裁：古风

辟园恨不逾十笏，种竹恨不高千寻。戏取冰绢写寒玉，茅堂白日如青林。葛陂龙杖那在手，柯亭笛材少知音。与君醉向此中卧，梦到江南秋水深。
董萝石
作者：施闰章
朝代：明
体裁：古风

吾爱董萝石，赋诗扬盛名。闻道片言合，折节师文成。皤然斑白翁，抑抑逾后生。旧侣纷相诮，抗言吾独行。自比出藩笼，翔步摩高清。适志岂无言，浩歌金石声。长笑雕虫辈，聚喙徒哀鸣。
董默庵督学京畿
作者：施闰章
朝代：明
体裁：古风

敷教首神京，简命重殊遇。高坐拥皋比，匪徒侈章句。早达冠群流，讲幄兼记注。下直时咏言，雅志托毫素。时俗悯颓澜，大雅坠霾雾。佻达纷子衿，淫哇夺韶頀。帝谓惟汝都，人师亶自树。珍赐出彤庭，天语亲眷顾。既衔特达恩，弥深索餐惧。所期经术优，馀力问词赋。俎豆偃干戈，王风滋布濩。髦士资奋兴，庶使聋俗寤。知君溯邹鲁，董率无岐误。得人良不难，渴贤启先路。再诵朴棫诗，愿言振高步。
蒋介繁北庄
作者：施闰章
朝代：明
体裁：五言律诗

近郭竹千重，开林露远峰。茅亭凭桂树，水阁匝芙蓉。密箔防鱼出，香粳带月舂。盘餐随意足，深羡老为农。
蒋大鸿重至宛陵即送其还山阴
作者：施闰章
朝代：明
体裁：五言律诗

大雅如君少，风流众所归。相看双鬓改，谁解寸心违。吴越皆乡土，行藏共钓矶。扁舟须就汝，同调未应稀。
蒋曾策至自吴门余适将往皖口
作者：施闰章
朝代：明
体裁：七言律诗

岁暮重堪作客身，孤舟相背各江津。尊开坐对陵阳雪，梅发行看邓尉春。仕隐生涯皆野老，徐庾家世总词人。漫言寡合空归去，满握隋珠未是贫。
蒋苍舒出佳纸为书二绝·其一
作者：施闰章
朝代：明
体裁：七言绝句

园开三径旧争传，跋扈论才正壮年。底事丹青凭遣兴，草堂元向画溪边。
蒋苍舒出佳纸为书二绝·其二
作者：施闰章
朝代：明
体裁：七言绝句

闻道龙眠貌大苏，眼前人物似君无。看予斑鬓惭能手，好画柴桑漉酒图。
蒋虎臣修撰书至言得假游苏门少室诸山
作者：施闰章
朝代：明
体裁：古风

平生金马客，爱隐不爱官。黾勉偶一出，沈忧纷百端。引疾谢朝列，奋策追林峦。苏门朝坐啸，少室夕盘桓。直见古初人，抗言披肺肝。寄声好相勖，营道敦宿欢。连雨蔽白日，停云怀故山。游子复当发，踟蹰行路难。心思不能寐，还抱尺书看。
蒋虎臣修撰示近诗得十韵
作者：施闰章
朝代：明
体裁：五言排律

篇章何汗漫，把读转酸辛。卒岁长为客，新诗半哭人。艰难经浩劫，清净想前身。贪善无虚日，寻僧不隔晨。行当归禁苑，何事守江津。病采三茅药，羹思千里莼。悲来时有泪，痛定竟无嗔。简易安贫久，缠绵念旧频。几时重见面，一饮共经旬。湖海风波阔，看谁稳钓纶。
蓟门
作者：施闰章
朝代：明
体裁：五言律诗

蓟门风当雨，风定是初晴。北阙云中迥，西山马上明。长杨春出猎，细柳暮移营。儒术惭疏阔，为郎白发生。
蓬莱看海市歌
作者：施闰章
朝代：明
体裁：古风

蓬莱海市光有无，玄冬物色誇大苏。我亦再拜乞海若，愿假灵异看须臾。是时苦旱海水竭，神龙困懒枯珊瑚。鼍鼓忽鸣津吏呼，天吴出舞鲛人趋。大竹盈盈横匹练，小竹湛湛浮明珠。方员断续忽易位，明灭低昂顷刻殊。列屏复帐闪宫阙，桃源茅屋成村墟。沙门小岛更奇绝，浮图倒影凌空虚。有时离立为两人，上者为笠下者车。砉然双扉开白板，中有奇树何扶疏。三山十洲一步地，群仙冉冉来蓬壶。神摇目眩看不足，惜哉风伯为驱除。人间快意亦如此，浮云长据胡为乎。噫嘻，浮云长据胡为乎。
蔡中丞六十诗
作者：施闰章
朝代：明
体裁：七言律诗

太傅东山别墅存，黑头归卧引芳樽。建牙开府清江甸，转饷连樯达蓟门。九牧衣冠多颂义，两朝节钺世承恩。再迟廿载磻溪钓，物色还应动至尊。
蔡九霞归吴门·其一
作者：施闰章
朝代：明
体裁：五言律诗

同游京国久，衮衮几回閒。易送愁中月，难欢别后颜。高斋入花坞，归骑度云山。共是违时客，输君得早还。
蔡九霞归吴门·其二
作者：施闰章
朝代：明
体裁：五言律诗

此去休惆怅，徵君重姓名。论诗陶谢手，感逝范张情。蒲月还家近，荷风拂暑清。文章关气象，祗让少微明。
蔡右宣汪觐臣诸子追送至虎丘毛大可张南士董无休即席有诗赠别·其一
作者：施闰章
朝代：明
体裁：七言绝句

华灯绮席玉为缸，宿鹭眠鸥他自双。忽听骊歌声未断，一时秋思满吴江。
蔡右宣汪觐臣诸子追送至虎丘毛大可张南士董无休即席有诗赠别·其二
作者：施闰章
朝代：明
体裁：七言绝句

满坐词人酒满卮，虎丘执手问前期。河桥谁见销魂处，夜半月斜山寺时。
蔡后山洞题潘道士壁
作者：施闰章
朝代：明
体裁：五言律诗

峰头双石窟，天作羽人家。爨接悬岩乳，门收满树花。幽栖连虎穴，生计仗蜂衙。会得长年诀，休寻勾漏砂。
蕲州元夕伤乱后无灯火
作者：施闰章
朝代：明
体裁：古风

终年在家郁不乐，昨日出门客愁作。观灯击鼓楚江头，白骨青燐双泪流。长天漠漠山峨峨，人生涕泪为谁多。自恨有心发易白，振衣再拜江边石。
薄游
作者：施闰章
朝代：明
体裁：古风

汩汩岁将晏，出门何行游。归云翳层坂，落叶悲寒流。达人有哀乐，牖下非所谋。安能事琐屑，坐愁成白头。玄鹤夜孤唳，矫翼凌江洲。行行无所适，驾言散百忧。幽兴有时尽，还辕息故丘。
薄游
作者：施闰章
朝代：明
体裁：古风

白鹤栖中林，踽踽久不飞。匪为饥与渴，中心郁以悲。矫翼翔八表，烈风行未归。志士尚遐瞩，努力及良时。沧浪方横流，后游安可知。迟暮思故欢，山水怀清晖。常恐隔军垒，一步成边陲。逝矣将息驾，自昔知我希。
薛子寿见示免官后诸诗感而有作
作者：施闰章
朝代：明
体裁：五言律诗

虎豹真慈物，斯言泪满衣。全生犹过望，多难始知非。黄叶连江下，孤帆冒雨归。布袍安稳著，长掩故山扉。
虎丘偶题·其一
作者：施闰章
朝代：明
体裁：七言绝句

虎丘茶试蓑衣饼，雀舫人争馄饨菱。欲待秋风问鲈脍，五湖烟月弄渔罾。
虎丘偶题·其二
作者：施闰章
朝代：明
体裁：七言绝句

埋剑空馀霸气存，绮罗丝管四时喧。伤心偏问真娘墓，不酹吴王酒一尊。
蜈蚣渡雪冻滩浅舍舟夜抵黄池
作者：施闰章
朝代：明
体裁：五言律诗

孤舟难去住，落日若为情。棹响敲冰过，宵明踏雪行。荒原愁傍虎，野戍借防兵。问渡重烦唤，垂堂念此生。
螺墩
作者：施闰章
朝代：明
体裁：五言律诗

雨后涨春波，江心泛绿螺。系舟清磬发，绕砌白鸥多。岸坼勤添竹，风香近种荷。山公来取醉，时有习池歌。
螺女江
作者：施闰章
朝代：明
体裁：古风

窭士苦不饱，珍馔忽有馀。宁知天帝意，窈窕临中厨。物色向莲华，室中见好姝。既见不可留，别去在须臾。素女有遗赠，玉粒长留储。盈盈一江水，伫望永踟蹰。
蠲赈灾民
作者：施闰章
朝代：明
体裁：五言排律

帝德歌风动，王猷懋日跻。悯时频减膳，耕籍每扶犁。荒政蠲田赋，军储急鼓鞞。何当分内帑，特遣恤遗黎。沧海嗟无岁，黄河旧决堤。炊烟寒不举，蔀屋远含悽。饥齧榆皮尽，愁看鹄面黧。林空难捕雀，野旷绝鸣鸡。莫罄监门绘，谁怜转壑迷。圣恩肥土域，群望慰云霓。疾苦朝闻告，金钱夕已赍。免租犹恐后，命使肯教稽。天语颁螭陛，星驰迅马蹄。闾阎亲阅历，羸弱喜提携。尘甑欣重爨，衰颜勉杖藜。泽敷青豫遍，欢祝岱嵩齐。几处留孤稚，荒村救寡妻。人从垂死活，感极失声啼。积泪纾长楚，馀生待麦畦。有君真覆载，思服讫东西。
行役至城南雨宿田舍
作者：施闰章
朝代：明
体裁：古风

重云翳昃景，寒雨沾我裳。山潦满溪谷，咫尺阻相望。出门即客子，谁谓非他乡。踟蹰就野宿，莞簟施中堂。四方馀夙志，繁忧安可忘。大火未西流，轻飙改素商。但令岁毋晏，宁辞征路长。
行经三溪石壁
作者：施闰章
朝代：明
体裁：古风

抗策凌峭缅，秋霖方滞淫。轻飙扇微凉，亭午荡层阴。上有千仞峰，下有百尺浔。飞泉泻丛薄，百响腾崎嵚。既中清商曲，还伤游子心。嘒嘒玄蝉息，嗷嗷哀猿吟。昔有伶伦客，眷言山水音。道远谁见录，寂寥故难任。抚弦发孤唱，日昃寒岩深。
行经兖州怀东鲁诸生
作者：施闰章
朝代：明
体裁：古风

平原何莽荡，巀嶪见凫峄。大壑起寒烟，泗水已咫尺。有美彼诸生，联翩聚讲席。讨论馀清燕，弦歌奏金石。寒暑甫三徂，诗书就奔迫。道旁少居人，所见无逢掖。良士匿幽栖，珠玉媚山泽。浮云难久留，征马无停策。徒馀怀旧情，皎月怅今夕。
行经商丘有怀宋牧仲比部
作者：施闰章
朝代：明
体裁：五言律诗

古郡风流地，秋深树色分。高城衔白日，大壑起寒云。文雅何人会，梁园旧迹闻。所思不可见，黄菊对斜曛。
行经朗陵刘佩长子端同何生伯茆楚畹招就依水园宿
作者：施闰章
朝代：明
体裁：古风

客子憩篮舆，夕景明桑柘。素交闻我来，步屧过旅舍。言方开一樽，共坐芳林下。勿鄙倾中肠，藉草荐酒炙。新霁逢故欢，凉月皎清夜。夜阑语未阑，徙席就兰榭。秉烛历亭沼，花气馀深夏。东南战骨高，吾土犹休暇。行当把旧书，努力安躬稼。
行部次峡江县
作者：施闰章
朝代：明
体裁：七言律诗

丹枫深照峡江清，万事萧森揽辔情。斜日一过鸿雁影，隔林时送鹧鸪声。滩边乱石渔舠浅，岭际疏烟戍垒平。劳我旬宣真愧拙，愁看荆棘满荒城。
行部稍憩新喻学舍用壁间韵四首·其一
作者：施闰章
朝代：明
体裁：五言律诗

昏旦相驱策，心催簿领中。但愁为政拙，宁敢怨官穷。日霁云山出，天寒江海空。沙头鸥鹭在，饮啄倘能同。
行部稍憩新喻学舍用壁间韵四首·其三
作者：施闰章
朝代：明
体裁：五言律诗

渝川风候暖，腊近似残秋。城压一江好，枫攒满眼愁。星霜供局蹐，吏隐愧沉浮。但卜还家日，何辞早白头。
行部稍憩新喻学舍用壁间韵四首·其二
作者：施闰章
朝代：明
体裁：五言律诗

论文欣有地，偶到郑虔家。竹露暗成雨，江云晴变霞。远游思皂帽，多病想丹砂。苦愧篱边菊，深冬尚作花。
行部稍憩新喻学舍用壁间韵四首·其四
作者：施闰章
朝代：明
体裁：五言律诗

宵分萦百计，晨起事茫然。壮志思回日，幽怀怯问天。流民填海水，吹角乱山烟。莫怪无清梦，愁来罢醉眠。
衍圣公荷亭
作者：施闰章
朝代：明
体裁：七言律诗

石槛茅亭处处幽，凉风六月坐惊秋。时看荷芰山根出，无数藤萝水面浮。客有淮南思桂树，人从花下系兰舟。登临便作千年想，洙泗还应此地流。
衡南排山道中
作者：施闰章
朝代：明
体裁：七言律诗

雁峰南去乱云间，荒峤层冈到百蛮。满地龙蛇横是路，一天草木暗无山。行人出谷时相唤，栖鸟悬巢乍可攀。更有前途危岭在，莫将瘴雾换离颜。
衡山道中寒食
作者：施闰章
朝代：明
体裁：七言绝句

路多虎迹少人踪，杨柳催残剩几松。家在江南今北望，可宜独上祝融峰。
衡阳道中闻蓝山寇警怆然怀侯韩振
作者：施闰章
朝代：明
体裁：七言律诗

古驿深林白日微，孤城久破又重围。邑连庞岭人烟绝，山绕华阴羽檄飞。死地但愁妻子在，病身难疗虎狼饥。请缨真负终军志，徒手书生试铁衣。
补船行
作者：施闰章
朝代：明
体裁：古风

夹江石齿喧霹雳，百丈斜牵争咫尺。倾崖断岸阻人行，三老呼号如哭声。老虎滩头石如虎，击穿艇子咄嗟补。斲板刮竹傅泥土，不取坚好取撑拄。树黑云霾戍火微，山魈夜啼立风雨。
表弟杜诗字李齐新补诸生索赠
作者：施闰章
朝代：明
体裁：七言律诗

名齐李杜竟谁期，爱尔昂昂策足时。腹笥应穷千古事，家声莫倚数篇诗。才称早慧论文细，世本孤忠晦迹悲。待蹑青云扬祖德，先题姓字九重知。
袁卓湄送至任城同饮太白酒楼
作者：施闰章
朝代：明
体裁：七言律诗

云门送我到河干，匹马千山暮雨寒。眼底春光浑欲尽，楼头樽酒一相看。官贫旧爱悬鱼好，客久重嗟弹铗难。别去何人更携手，故乡猿鸟劝加餐。
袁士旦归里
作者：施闰章
朝代：明
体裁：五言律诗

春花欲暮天，游子问归船。樱笋未残日，鲥鱼初上筵。倚闾欢老眼，行箧满诗篇。更向新都过，莲峰杖屦边。
袁州临发登宜春台短歌
作者：施闰章
朝代：明
体裁：古风

问君何事不得登高台，黑云积雨连江来。簿书如山眼不开，今朝走马且徘徊。空濛远色碧天尽，滚滚浊世飞黄埃。千山寂寞皆培嵝，大小袁山在人口。处士翻成古郡名，古来富贵亦何有。袁生兮袁生，楼头酹尔一杯酒。
袁州读郑谷诗
作者：施闰章
朝代：明
体裁：七言绝句

都官当日真名士，笑杀人呼郑鹧鸪。秀浦城南君故里，江山何事一诗无。
袁重其负母看花图
作者：施闰章
朝代：明
体裁：七言绝句

负米辛勤泪满襟，娱亲孺慕老尤深。秪今五月花开日，犹见三春寸草心。
袍笏岭
作者：施闰章
朝代：明
体裁：五言律诗

避地宁辞险，攀萝得径偏。阴岩风啸虎，半岭石参天。独木立寒色，群峰交暮烟。干戈归未稳，惆怅白云边。
西乐庵看牡丹题壁
作者：施闰章
朝代：明
体裁：七言绝句

兰若深穿药槛边，好花开过落花天。远公结社馀清兴，明岁凿池看白莲。
西山即事
作者：施闰章
朝代：明
体裁：七言绝句

山上桃园山下田，花时雨后泻红泉。田家近日生涯改，半割平冈学种烟。
西山翠岩寺
作者：施闰章
朝代：明
体裁：五言律诗

乘兴入岩寺，流泉谷口喧。春催群岫绿，雨过众花繁。览物随苍鬓，寻山当故园。悠然崖际坐，心赏更何言。
西施山
作者：施闰章
朝代：明
体裁：七言绝句

舞榭歌楼空复情，采莲池上白蘋生。月明夜半湖山静，应有珊珊环佩声。
西昌官舍夜坐
作者：施闰章
朝代：明
体裁：五言律诗

暑坐宜深夜，重怜古驿亭。墄凉生白露，月皎夺疏星。络纬先秋至，藤萝接地青。劳歌还独笑，只合老郊坰。
西昌舟次值赵韫退大参粤还
作者：施闰章
朝代：明
体裁：七言绝句

疏星片月照城隈，久客孤帆瘴海来。旧日题诗高阁在，系舟那惜一衔杯。
西曹署壁见画竹
作者：施闰章
朝代：明
体裁：七言绝句

何处萧萧竹数竿，空堂清夜向人寒。醉来疑是山窗坐，剪烛支颐子细看。
西江得方学士苏翁先生书
作者：施闰章
朝代：明
体裁：五言律诗

入塞仍羁旅，书来泪满缨。悲欢成隔世，衰白重关情。远窜全家在，生还万事轻。几时归客梦，安稳石头城。
西江得蒋虎臣书言自吾宛陵入黄山却寄短歌
作者：施闰章
朝代：明
体裁：古风

有僧来自牛头寺，怀君一札千行字。双旌腊月宛陵游，素书重向洪川寄。药物携将疗我衰，紫芝歌曲伤人意。宛陵凋谢非昔时，霜摧木落客心悲。泾川难问琴高鲤，叠嶂虚寻谢朓祠。先生过我待归阁，寄宿溪光忘寂寞。报道山家云月好，苦愁拙宦风尘恶。黄山之麓丹砂泉，濯君仙骨凌紫烟。十年旧约余独悭，梦魂飞上莲花颠。却如酒人闻旨酒，口未得饮空流涎。闻君黄山既久淹，何时更掉浔阳船。君不见匡岳垆峰碧烟里，横空飞瀑天为洗，迟君漱齿餐石髓。
西津白云楼
作者：施闰章
朝代：明
体裁：七言律诗

临溪背岭自仙丘，旧碣争传五马游。路转崖阿深见寺，云飞水上故当楼。长桥返照沙潭浅，宿雾孤城木叶秋。西望瞿硎应不远，幽栖石室几人留。
西涧值葛元士
作者：施闰章
朝代：明
体裁：五言律诗

乱来欢聚少，祗讶髻毛苍。懒性耽林壑，生涯倚稻粱。身閒牛自饭，溪近蟹先尝。倘遂幽栖志，扁舟问草堂。
西湖叹
作者：施闰章
朝代：明
体裁：古风

山围碧水堤桥好，西湖一曲天下少。波光云气变阴晴，玉笛银筝接昏晓。三春桃柳乱如烟，十里芙蕖绕画船。游女争过玛瑙寺，少年遗却珊瑚鞭。南渡繁华长若此，一朝歌舞归流水。兰舟渐少葑田多，饮马千群夕阳里。岳王古庙飞青燐，处士孤山愁杀人。呼鹰走狗无遗鹤，陵树园花尽作薪。黄尘日日昏林麓，野老哀吟愁踯躅。夜来急雨洗两峰，可怜依旧湖光绿。
西湖呈李太虚宗伯
作者：施闰章
朝代：明
体裁：七言律诗

明光奏赋压词曹，老卧人间重彩毫。吴市身藏龙性在，严陵台近客星高。山川画里归匡岳，歌舞楼前见海涛。自著新书多慷慨，不须摇落读离骚。
西湖惜别吟答萧山毛大可
作者：施闰章
朝代：明
体裁：古风

西陵才子有毛苌，浩荡风流不可当。繁音错彩百端集，短曲长歌悲断肠。谓我东来自沧海，湖上轻舟日相待。手裂吴绫白如雪，新诗奡兀惊真宰。蓬莱之阁琅琊台，海水壁立鱼龙哀。嗟尔濡翰一何壮，使我回首久徘徊。我昔闻声未联袂，相隔山巅与水裔。拥楫临风作越吟，缠绵期我攀丛桂。别来丛桂难重攀，天涯荏苒凋朱颜。谢傅东山不得卧，岁星索米愁人间。平生闻道苦不早，穷愁著书亦云好。谁能漂转随车尘，使我局促伤怀抱。予将去，为君吟，此曲历乱无古今。若问相思在何处，岁岁西湖春水深。
西湖漫成·其一
作者：施闰章
朝代：明
体裁：七言绝句

春水盈盈浸碧沙，行人折尽半开花。六桥一色连芳草，何处钱塘苏小家。
西湖漫成·其二
作者：施闰章
朝代：明
体裁：七言绝句

吹角孤山鸟尽飞，湖中日暮荡舟稀。长年爱说繁华事，不管风光今是非。
西湖看月歌
作者：施闰章
朝代：明
体裁：古风

客舍阶前湖水绿，棹舟更向湖中宿。两岸苍烟皎月来，万顷清光照幽独。渡口微闻漱玉声，楼头无复弹筝曲。片云蜿蜒过南山，望见仙人骑白鹿。夜深风起何泠泠，远山犹白近山青。浮图层级真可数，波心寒玉吐孤亭。援琴欲鼓水仙操，钟期既远谁为听。狂呼不醒童仆睡，惜哉酒尽双玉瓶。吁嗟明月古来有，须照西湖杯在手。可怜客久春芳歇，阴雨三旬初见月。荷叶田田渐作华，今宵月下已思家。漏残高枕日将出，会有吴姬蚤浣纱。
西湖竹枝词·其一
作者：施闰章
朝代：明
体裁：七言绝句

外湖游遍里湖游，南北峰高水面浮。弱柳新栽成絮少，不教飞去惹人愁。
西湖竹枝词·其三
作者：施闰章
朝代：明
体裁：七言绝句

荷叶横塘官路斜，吴姬日出浣春纱。儿家种莲取莲子，嘱付游人莫采花。
西湖竹枝词·其二
作者：施闰章
朝代：明
体裁：七言绝句

侬作葛洪井中水，郎似飞来峰上云。怪他昨日成轻薄，载酒偏浇苏小坟。
西湖竹枝词·其五
作者：施闰章
朝代：明
体裁：七言绝句

郎渡钱塘妾段桥，春花秋月可怜宵。妾心似海愁无岸，不向江头去看潮。
西湖竹枝词·其六
作者：施闰章
朝代：明
体裁：七言绝句

白玉搔头紫玉箫，香车细马木兰桡。但留歌舞长如旧，拚取黄金作六桥。
西湖竹枝词·其四
作者：施闰章
朝代：明
体裁：七言绝句

西陵松柏已无林，天竺山头日欲阴。同向三生石畔拜，与郎世世结同心。
西湖送春歌
作者：施闰章
朝代：明
体裁：古风

阴雨冥冥朝复暮，丰隆屏翳收春去。美人魂断不可招，夜啼杜宇西陵树。故园满槛洛阳花，岁岁花开不在家。江山格斗九州窄，行止蹉跎双鬓华。含情欲作留春曲，烛龙昂首不得伏。醉向流光唤奈何，门前春水为谁多。
西湖醉后酬李宗伯
作者：施闰章
朝代：明
体裁：七言排律

先生七十更无求，筇杖芒鞋汗漫游。爱我清吟频劝酒，接君片语坐消忧。文章辉赫传三殿，池馆苍茫到十洲。屡谒承明勤献纳，敢言金马寄沈浮。交游海内邹枚在，图史人间蝌蚪收。多难悲歌馀四壁，残生潦倒一孤舟。龙门旧识存桃李，丰剑寒光照斗牛。绕砌种兰真九畹，数椽临水是层楼。春风舞袖银筝弄，夜月欢筵铁笛秋。坐上论文挥麈尾，花前觅醉解貂裘。香山结社身偏健，阆苑思归兴未休。李郭同时良不易，看云湖上重淹留。
西陵赠林铁崖
作者：施闰章
朝代：明
体裁：古风

大块不噫气，万物郁生理。壮士不悲歌，气结填膺死。与君昔相见，日落瘴江汜。时予使四粤，脱身豺虎里。摧心惊老瘦，造次告直指。舟中交慰劳，解衣暖我体。往事萦中肠，飞光逾一纪。西陵斗酒会，短发飒垂耳。闻君官海南，梗概何嵬礧。神羊自触奸，䝟貐厉其齿。金仍百鍊刚，骨销众口毁。圣世宽网罗，恩波忽沾被。浮云不归山，爱此一湖水。执卷忘田园，久客长儿子。家无四壁立，胸有五岳起。迟暮嗟美人，婵媛泣山鬼。送我游武夷，搔首睇桑梓。江海方鲸鲵，缨组尽尘滓。褰裳采芙蓉，弭节拾芳芷。行乐须何时，称心信为美。
见宋荔裳遗诗凄然有作
作者：施闰章
朝代：明

好客生平酒不空，高歌零落痛无穷。西川终古流残泪，东海从今少大风。国士魂销多难后，离人望断九原中。张堪妻子应谁托，巢卵长抛虎豹丛。
见宋荔裳遗诗悽然有作
作者：施闰章
朝代：明
体裁：七言律诗

好客平生酒不空，高歌零落痛无穷。西川终古流残泪，东海从今少大风。国士魂销多难后，离人望断九原中。张堪妻子应谁托，巢卵长抛虎豹丛。
见屺瞻河间集有偕王筑夫作因忆及之
作者：施闰章
朝代：明
体裁：五言律诗

李膺为政好，闻与故人俱。将母贫还出，论诗远不孤。官斋留几日，客舍就穷途。万事渔樵稳，思君返甓湖。
见彭羡门同年怀旧居三绝率尔次韵·其一
作者：施闰章
朝代：明
体裁：七言绝句

药裹经心鬓早华，随人蹀躞御沟涯。尘中何处寻春色，昨梦山堂几树花。
见彭羡门同年怀旧居三绝率尔次韵·其三
作者：施闰章
朝代：明
体裁：七言绝句

松屋云多触手披，花溪捲幔读书时。一官垂老不归去，送尽春光却恨谁。
见彭羡门同年怀旧居三绝率尔次韵·其二
作者：施闰章
朝代：明
体裁：七言绝句

三春不雨百花愁，韦曲蓝田满眼秋。此日江城芳树里，敬亭深翠满楼头。
见斑竹
作者：施闰章
朝代：明
体裁：七言绝句

碧玉森森绿水湾，风鸣环佩满湘山。游人自洒离愁泪，不是当年旧泪斑。
见梅花追悼大美
作者：施闰章
朝代：明
体裁：七言绝句

芹溪书屋一株梅，岁岁花前笑举杯。今日花开人不见，凭谁移向墓门栽。
见粤客马鞭是人面竹
作者：施闰章
朝代：明
体裁：五言绝句

方物怜摧折，携将作杖难。忍留人面在，日逐马蹄看。
见落花
作者：施闰章
朝代：明
体裁：五言绝句

花飞欲暮天，飞向阿谁边。东邻有思妇，莫坠绮窗前。
见阮怀题壁率尔次韵
作者：施闰章
朝代：明
体裁：七言绝句

山城官阁傍松筠，槛外花飞觉莫春。雨后忽看江水涨，樽前身是五湖人。
观严水子画人物引
作者：施闰章
朝代：明
体裁：古风

山阴高士陈章侯，开辟画苑无虎头。左手把杯右执笔，十指酒气生十洲。尤工人物作殊态，雕镂琐屑穷纤芥。诡形奇状人尽惊，素壁中宵走光怪。兴阑箕踞时扪虱，尺幅千金不可得。晚传二子早升堂，吮墨含毫同侍侧。山子过从忆鉴湖，淋漓染翰多欢娱。五年以后水子至，笔势不与章侯殊。冥搜惨澹追清妙，欹侧江皋连海峤。芙蓉薜荔杂连蜷，帝子婵媛山鬼笑。名高薄俗复何益，能事伤心争促迫。乞画如山乏酒钱，仰视高天岸赤帻。春阴积雪风泠泠，满眼干戈愁客星。冰开鼓柁且归去，万壑千岩无数青。
观宋牧仲比部家藏赐画歌
作者：施闰章
朝代：明
体裁：古风

宋侯世胄称词伯，网罗墨迹有奇癖。自矜手眼会摩挲，家藏赐画皆拱璧。锦囊绣带重包束，堆案黄金不肯粥。临发江关要我看，讶许光芒满书屋。玉女湘娥翩绝伦，瑰姿奇服难具陈。精移神骇看不定，谛视方知是洛神。千年人物推周昉，妃子撚花注幽想。鹦鹉前头无片言，愁见东风自来往。写生更有山鹧图，差池群雀声喧呼。猩红小玺周四角，宣和谱载非模糊。平坡大麓来狮子，母顾其儿若狂喜。电眸斗尾蹴寒空，振壑摧林势未已。近时西域贡天家，至尊色动都人誇。按图比质毋乃是，青天黯淡扬风沙。此皆坐卧可十日，片时过眼徒咨嗟。于乎，文康相国调羹日，召对有时前至膝。诏颁珍画宠三公，宋元旧物宫中出。相国平生室如罄，宝此丹青时啸咏。墨庄画舫皆等閒，赐出先皇臣所敬。可怜能事惨经营，浩劫频过光怪生。什袭埋藏等弃置，无人得见伤人情。此日东南半豺虎，销沉粉绘如尘土，君当秘此归何许。往渡黄河好护持，毋使蛟龙横攫取。
观张桐君遣忧五百字感赋
作者：施闰章
朝代：明
体裁：古风

悲离泣楚臣，怀土伤越客。越吟五百字，聚泪成一石。矫矫云中翼，今为林下翮。怜君少年时，骋步越阡陌。倔强弃诸生，疏散作词伯。陵阳李白祠，剡溪谢公宅。来往共翱翔，狂歌免蹙额。旅泊五羊城，藩幕资长策。时危宾客难，战苦海峤窄。翩翩鞍马间，磨墨横剑戟。游子衣线断，母氏痛永隔。慈乌夜夜啼，眼枯血泪积。岂无陆贾装，归来仍四壁。妻子寄中途，进退两局蹐。旧业依江潭，潭水映门碧。残春匹马归，繐帷缠萝薜。母死逾三年，沈痛未窀穸。爨下穴狐狸，蠹书委狼藉。恸绝乞邻妪，为炊荐鱼麦。若翁客晋阳，万里阻音驿。谁堪骨肉亲，生死两疏逖。漂转枉扁舟，就我同朝夕。磨灭如老翁，端居甘阒寂。新诗日数首，计岁当盈尺。官斋饭藜藿，素襟吐肝膈。饮酒复不多，含愁惜畴昔。意气生蹉跎，事往空太息。袖短惭手寒，相怜亦何益。交游日榛芜，道路腥胔骼。忧人闻累欷，三叹头尽白。
观马
作者：施闰章
朝代：明
体裁：七言律诗

端居紫禁拱垂裳，还向天闲问骕骦。自有六龙飞御仗，岂思八骏骋遐荒。神驹物色骊黄外，宛马来归道路长。岭峤此时需挞伐，功成铁骑待腾骧。
觅寓舍
作者：施闰章
朝代：明
体裁：五言律诗

帝城添野老，僦屋立踌躇。直重愁倾橐，官高怯傍居。支床依败壁，就地委残书。早觉归心迫，家山剩草庐。
览罗侍御述祖扬庭文学旧德爰著于篇
作者：施闰章
朝代：明
体裁：古风

白门罗侍御，骨鲠名彤廷。推贤执高义，奋藻发新硎。自言倚大父，提命及龆龄。独坐久穿榻，诸生环受经。江干交雨雪，竹屋灯青荧。屡空还意气，不问罍与瓶。篇章矢孝友，几杖馀箴铭。十上书不报，痛哭谁见听。呜呼饱经术，没齿沦郊坰。先期示易箦，霓驭风泠泠。去来洵有以，观化非杳冥。豫章稽故老，三罗称典型。遗徽百年歇，此道如晨星。感兹述祖德，使我耳目醒。短章类蠡测，浩荡纪沧溟。
觉今园题主人壁
作者：施闰章
朝代：明
体裁：五言律诗

作客频年事，荒园半亩閒。栽花多让竹，临沼忽看山。檐雨穿帘入，林莺拂座还。谁怜为物役，春日望乡关。
觞钱圣月分得谢字
作者：施闰章
朝代：明
体裁：古风

息心寡俦侣，养疴日多暇。官贫厌章句，转欲谋耕稼。钱子沧海人，千里倏命驾。坦怀敦夙欢，藉草荐尊斝。抚往成痛哭，愤今多叱咤。晴鸟弄青春，寒猿泣长夜。屈指宛陵游，故人半徂谢。郁纡怀古心，踟蹰北楼下。
詶何次水
作者：施闰章
朝代：明
体裁：七言律诗

讶许关情见面迟，美人赠我采江蓠。前朝旧住乌衣巷，近代谁怜水部诗。桃叶渡头把酒夜，鸡笼山畔捲帘时。永兴书法新摹就，好古重搜几处碑。
詶刘公㦷吏部
作者：施闰章
朝代：明
体裁：古风

久客自成疾，积阴况连朝。欹侧把书卷，枕卧辞喧嚣。晨光喜清霁，薄云开层霄。高轩肯回辙，披帷相招要。倜傥数人物，窅冥论风骚。往者雕虫辈，接踵归蓬蒿。维公癖奇士，腹中多贤豪。予亦硁硁人，未忍为斗筲。望古赧未逮，违时甘见嘲。海甸尚兵革，何处容吾曹。相怜殊造次，行矣还林皋。
詶庄澹庵同年
作者：施闰章
朝代：明
体裁：七言律诗

江上芙蓉渐作花，寻山来问谢公家。潭烟共泛青溪酒，风物先题绿雪茶。入直弟兄同馆阁，耽游楚越引仙槎。金台联骑浑如昨，不分相看鬓欲华。
詶旌阳司训秦映碧
作者：施闰章
朝代：明
体裁：七言律诗

梅溪风土接东吴，才子皋比兴不孤。史席旧来推伯仲，仙云深处拥生徒。车驱驿路留诗过，酒贮斋厨待客俱。借问梓山山下水，清泠还似二泉无。
詶歙浦汪扶晨
作者：施闰章
朝代：明
体裁：古风

天都聚灵异，云物相因依。振策有超领，层峰徒侣稀。美人家谷口，亭馆青霞飞。回冈蔼高树，幽涧流清晖。室迩阻良觌，凉风吹客衣。岁月屡迢递，握手陵阳陲。眷言叙情愫，蕴怀弥渴饥。哀鼙警郊垒，积雨没江蓠。缠绵溪上酌，汗漫丘中期。招隐傥可和，长啸同岩扉。
詶王便朴见贻用韵
作者：施闰章
朝代：明
体裁：七言律诗

槛外寒溪水自流，往来随意有沙鸥。开门坐见晴云过，背市閒凭小阁幽。每傍松根携一卷，偶裁楷瘿得双瓯。四方多难吾高枕，肯负馀生浪白头。
詶白孟新枉过寓园不值兼感与治之作
作者：施闰章
朝代：明
体裁：五言律诗

径僻从蒿塞，亭空接树阴。忽回穷巷辙，重感故人心。白日少閒客，清风依茂林。匣琴吾欲碎，流水见遗音。
詶莆阳余吏部赓之先生四章·其一
作者：施闰章
朝代：明
体裁：古风

珊瑚出大海，璠玙列清庙。珍重及良时，日月相照曜。岁晏归三山，黄发事耕钓。青青枫树林，狺狺多虎豹。浮云去无极，侧身独长啸。
詶莆阳余吏部赓之先生四章·其三
作者：施闰章
朝代：明
体裁：古风

琅玕结为佩，怀袖光葳蕤。褰裳北楼上，永怀谢玄晖。芳风发兰蕙，山水流音徽。缠绵国士恩，知音独心悲。竹实不可得，凤凰常苦饥。三复芦中吟，慷慨泪沾衣。
詶莆阳余吏部赓之先生四章·其二
作者：施闰章
朝代：明
体裁：古风

长啸何所思，乃在天南端。荒榛夹路衢，埈坂郁巑岏。有鸟西北飞，尺书来江干。发缄再三叹，饥肠不能餐。商歌响金石，五月天风寒。良无青玉案，何以报琅玕。
詶莆阳余吏部赓之先生四章·其四
作者：施闰章
朝代：明
体裁：古风

衣沾不能言，飘风各南北。别来逾一纪，梦想见颜色。故人振高轨，黾勉崇令德。丛桂可淹留，高车多反侧。被绣为牺牲，曳尾安可得。好爱千金躯，毋为岐路惑。
詶蒋虎臣修撰赠别
作者：施闰章
朝代：明
体裁：古风

肃肃云中雁，嗷嗷念其群。相去徂九秋，朅来弥再旬。朝出莫夜归，鼎鼎随车尘。素心郁谁语，子实餐霞人。怜我客游老，叹息展忧勤。步趾越广陌，临别歌阳春。抚心自多感，仓卒难具陈。人生贵有道，飞蓬故有根。百年苦昼短，何事常艰辛。行当涉南浦，回望西北云。道远望不极，嗛嗛良为君。
詶蔡龙文兄弟假馆
作者：施闰章
朝代：明
体裁：七言律诗

幽栖野性爱长干，招我如君兄弟难。交岂忘年称小友，饮同十日罄清欢。江淹宅畔论才富，周处台边感岁寒。犹记懒园荒径在，殷勤怀旧雪中看。
詶邓孝威广陵见寄·其一
作者：施闰章
朝代：明
体裁：古风

长夏薄人事，屏迹贪寂寞。江门尺书来，怅焉悟离索。白发忽已繁，壮游蔼如昨。岂不思溯洄，道阻然疑作。
詶邓孝威广陵见寄·其三
作者：施闰章
朝代：明
体裁：古风

五岳迹难遍，黄山亦云美。独游多苦吟，言寄同怀子。耆旧复零谢，高台成战垒。惜哉无钟期，绝弦谁为理。
詶邓孝威广陵见寄·其二
作者：施闰章
朝代：明
体裁：古风

海峤方戈鋋，一步成燕越。淮扬旧战场，青燐昼未歇。霖雨一何多，春江无好月。所思谁与言，忧来剧饥渴。
詶邓孝威广陵见寄·其四
作者：施闰章
朝代：明
体裁：古风

变雅日以繁，折衷赖时彦。披榛拾芳草，素心炯可见。芜城文选楼，万古月如练。鸿飞寄短章，秋声起江甸。
詶陈蘧人见过
作者：施闰章
朝代：明
体裁：七言律诗

云山山下北湖滨，古洞幽居少四邻。半亩自锄非旧业，百年高卧见遗民。苦吟立尽溪亭月，怀友閒过野寺春。远别素交留永日，不妨题句满松筠。
誓节渡悼逆旅主人王翁
作者：施闰章
朝代：明
体裁：七言绝句

叹息苍头旧主人，无端留眼太情亲。重来系马不相见，昨日犹传念我频。
警志诗
作者：施闰章
朝代：明
体裁：四言诗

洋洋景运，六辔徂流。尔征尔迈，不我眷留。维帝赉予，靡德不具。既具既完，逝不我顾。拾穗维利，不如躬耕。束炬夜驰，不如蚤行。鸱争腐鼠，凤餐竹实。翔视千仞，下罕雏匹。懿我祖考，争道策骥。腹我目我，遑敢陨坠。昔游东鲁，摄衣孔庭。俯仰瞻听，实迩仪型。匪哀匪慕，泣涕如雨。怆如亡子，初见父母。轨臻回赐，文企姬秦。不惭爝火，持照千春。陨霜警木，世难厉德。怀璧负涂，智士不惑。猿则穴果，獭则祭鱼。谁为令人，不勤是图。皇皇朝夕，望晷心慄。如岸斯崩，如虎将咥。冉苦抱疴，颜不待耇。敬尔良时，并宵作昼。
警志诗
作者：施闰章
朝代：明

洋洋景运，六辔徂流。尔征尔迈，不我眷留。维帝赉予，靡德不具。既具既完，逝不我顾。拾穗虽利，不如躬耕。束炬夜驰，不如早行。鸱争腐鼠，凤餐竹食。翔视千仞，下罕雏匹。懿我祖考，争道策骥。腹我目我，遑敢陨坠。昔游东鲁，摄衣孔庭。俯仰瞻听，实迩仪型。匪哀匪慕，泣涕如雨。怆如亡子，初见父母。轨臻回赐，文企姬秦。不惭爝火，持照千春。陨霜警木，世难厉德。怀璧负途，智士不惑。猿则穴果，獭则祭鱼。谁为令人，不勤是图。皇皇朝夕，望晷心栗。如岸斯崩，如虎将咥。冉苦抱疴，颜不待耇。敬尔良时，并宵作昼。
计伯孔植慎清携酒集伯玑湖上草堂·其一
作者：施闰章
朝代：明
体裁：五言律诗

共有幽人兴，相过处士家。湖平三径草，雨暗一春花。汀鸟翻书屋，山云趁钓槎。未成归隐计，得醉即生涯。
计伯孔植慎清携酒集伯玑湖上草堂·其二
作者：施闰章
朝代：明
体裁：五言律诗

雨坐得淹留，春灯散旅愁。醉歌驱白发，咫尺到沧洲。好制烟中艇，谁添湖上楼。尚思徐孺子，踪迹此曾游。
讯张木弟病
作者：施闰章
朝代：明
体裁：古风

秋兰出中泽，江流深且寒。凉飙何浩浩，芳华日已残。上士多苦心，食梅不言酸。著书成疹疾，营道遘忧患。愿从安期生，跪受药一丸。游涉历五岳，轻举餐琅玕。达生有馀乐，无为伤肺肝。
讯舅氏病
作者：施闰章
朝代：明
体裁：五言律诗

八口驱人老，何须二竖催。卖书供药饵，闭户长蒿莱。雨久晨光暗，天寒夕响哀。应防消渴甚，暂废掌中杯。
许元公置酒语石亭遇雨
作者：施闰章
朝代：明
体裁：七言律诗

阴崖细霭入青冥，坐石携尊向晚汀。乍见华筵山鸟怪，共惊急筦野樵听。酒酣沾湿从花雨，吏隐萧疏是客星。缓带雅歌君不忝，风流它日记吾亭。
许昌孙秀才园乞牡丹·其一
作者：施闰章
朝代：明
体裁：七言绝句

洛中花事近全荒，留与鄢陵及许昌。尤物肯分江左去，为君作谱续欧阳。
许昌孙秀才园乞牡丹·其二
作者：施闰章
朝代：明
体裁：七言绝句

百种名花百尺台，主人喜客客频来。篮舆好约花时到，一种花前举一杯。
许湛明白岳读书处曰翠微天
作者：施闰章
朝代：明
体裁：五言律诗

平生爱丘壑，抱影栖翠微。山鬼借藜火，神猿敲洞扉。月来高树白，钟响乱云飞。他日下岩去，人从天际归。
许雪怀还龙溪
作者：施闰章
朝代：明
体裁：五言绝句

家傍钓鱼矶，潮来浸板扉。半江红叶里，独送一帆归。
诏赐被荐诸臣月廪恭纪
作者：施闰章
朝代：明
体裁：七言律诗

未到鹓班宠泽垂，招贤特典荷皇慈。赐沾雨雪无衣日，恩重宫廷减膳时。不待卖文从取酒，漫劳索米好吟诗。微臣窃禄今衰晚，只合衡门赋乐饥。
诗枕
作者：施闰章
朝代：明
体裁：古风

长卿搆文赋，深思拥被寝。杳冥静经营，毫发恣精审。有斐苦吟客，鸿宝秘一枕。侧叠横巾箱，多藏富仓禀。梦回佳句来，倚床呼墨沈。大则探骊珠，细亦收碎锦。兴馀时复眠，酣歌当沈饮。词场才久淹，生民秀独禀。饥还穷百家，采掇供烹饪。
诫弟·其一
作者：施闰章
朝代：明
体裁：四言诗

我徂凛冬，川谷逶迤。霜披陨叶，飙击单枝。忧来随人，顾影沾衣。翩翩鸿雁，焉知我悲。
诫弟·其七
作者：施闰章
朝代：明
体裁：四言诗

匪膏匪火，炎炎自煎。亦既戒止，炽其燎原。维忧速老，谁蓍谁龟。虽则云尔，胡遽弗思。
诫弟·其三
作者：施闰章
朝代：明
体裁：四言诗

维耜维耨，三岁不穑。一岁倍穫，卒食乃力。曰余先叶，重苞固植。吾侪小子，承流坠德。防川则难，涓涓可塞。
诫弟·其二
作者：施闰章
朝代：明
体裁：四言诗

嗟余负乘，长惧颠覆。鸡豚不逮，俯仰心疚。皇皇饘粥，蒙耻丛诟。尔为令人，食德维旧。
诫弟·其五
作者：施闰章
朝代：明
体裁：四言诗

尔父吾父，亦孔之劳。昵我犹子，矧尔属毛。悬车延颈，靡夕靡朝。南陔可诵，曷忍游遨。
诫弟·其六
作者：施闰章
朝代：明
体裁：四言诗

共尔悠悠，弼尔不腆。既判既离，怀莫由展。人亦有言，鄙近矜远。匪耳之提，我泪则泫。
诫弟·其四
作者：施闰章
朝代：明
体裁：四言诗

既加尔冠，载授之室。尔迈尔勤，如彼旭日。春华既荣，懿兹秋实。岁不我留，遑敢暇佚。
诸公各携尊簋踏春
作者：施闰章
朝代：明
体裁：五言律诗

浅绿明新霁，野桥通乱泉。携樽成彦会，就草自芳筵。竹径僧庐得，春风水郭偏。老梅存旧圃，花亚短篱边。
诸公同集贾园
作者：施闰章
朝代：明
体裁：五言排律

谢公爱丘壑，别墅胜崖居。况复良朋集，兼之野性疏。园亭纷窈窕，楼榭上清虚。杂蕊辞柯后，红榴照眼初。西山来几席，碣石走林庐。近坐藤为榻，当轩柳覆渠。频倾白堕酒，小摘杜陵蔬。云雾生衣袖，星辰落绮疏。论交歌宝剑，拚醉解金鱼。过雨葡萄绿，微风荷芰舒。忘形从醉醒，高话及樵渔。它日相思切，加餐有素书。
诸公过看牡丹分得侵字
作者：施闰章
朝代：明
体裁：古风

虚榭俯碧水，晴云晻西岑。红药烂庭际，良会欢追寻。去年当此日，旅食方滞淫。何如叙亲旧，觞咏开重襟。好风一回薄，馀芳散中林。妍华易娱目，驰景难处心。努力尽春醑，毋使年鬓侵。
诸公过集待归阁看梅花
作者：施闰章
朝代：明
体裁：五言律诗

小阁傍溪隈，疏枝拂酒杯。春迟怜地僻，归及见花开。带雨香难散，冲泥客懒回。翻嫌何水部，发兴待官梅。
诸公过集牡丹花下有怀唐辅宸秦中
作者：施闰章
朝代：明
体裁：五言律诗

野馆平临水，芳丛近倚人。追欢连上巳，歇雨当晴春。老惜看花眼，閒容对酒身。因怀行路子，迢递隔西秦。
诸公集青原山于庐陵送酒
作者：施闰章
朝代：明
体裁：七言律诗

重阳节后菊初开，秋色千峰塔院来。僧自曹溪曾卓锡，客同彭泽一衔杯。飞泉激濑侵衣过，绝壁流云拂面回。白鹤归巢林影乱，栖迟欲卧碧山隈。